text:
Minningarorð um Christinu Joensen
Sunnudagin 11. mars 2018 fingu vit tey tristu boð, at Christina ikki var millum okkum longur. Boðini kendust skakandi og komu óvæntað. Henda fríska og livandi kvinnan hevði latið eyguni aftur fyri seinastu ferð. Kvøldið fyri hevði hon verið í brúdleypi, í góðum veitslulag. Ikki vardi tað nakran, at hetta skuldi vera seinastu ferð, tey sóu hana.
Christina Ólafsdóttir Joensen var dóttir Christinu og Ólavur Frederiksen í Norðdepli. Sama dag hon varð fødd, 5. mai 1951, doyði mamman í barsilssong. Christina var yngst av fimm systkjum, Sonja, Jákup, Petur Martin og Randall. Átta dagar gomul kom hon at búgva hjá mostur síni Annu og manni hennara Palla Hansen í Norðdepli, og har fekk Christina eina nýggja systir í Mary.
Í 1973 giftist Christina við Poul Johan Joensen, tey fingu synirnar Kristian og Karstin. Til jarðarferðina hoyrdu vit frásagnir frá synum hennara, um hvussu kærleiksfull, lívsglað og hjálpsom hon altíð var. Hon var gávumild og dugdi væl at skapa gott huglag har hon kom. Var ikki bangin fyri at ofra seg, fyri at onnur skuldu hava tað gott, fevndi øllum. Ikki minst sínum barnabørnum, sum eru seks í tali.
Júst soleiðis kendi eg Christinu, sum eg kom at kenna, tá ið eg fystu ferð stillaði upp til býráðið í Klaksvík. Hon var so frísk, snakkaði hart, dámdi væl at flenna og at syngja. Sum nýggj í politikki, var tað so gott at kenna hitan og hennara hjartalag.
Í stívliga 30 ár, hevur Christina átt lívið í ”Fólkaflokskaffistovuni”, ið hevur verið skipað fyri til hvørt val, bæði býráðs- og løgtingsval. Hon var tann stóri ”primusmotor”, sum saman við øðrum, gjørdi tað so hugnaligt. Nógv ymisk høli hava verðið brúkt øll árini, men ongantíð nakar trupulleiki at fáa tað hugnaligt inni. Hon pyntaði hølini, skipaði fyri mati, kaffi og køkum og fekk onkran at syngja, ella skipa fyri sangi, hvørt kvøld kaffistovan var opin. Til valið í 2011 vóru 25 ár liðin, síðani hon byrjaði at vera við í hesum tiltaki. Í hesum sambandi handaði Absalon í Buð, formaður í Norðoya Fólkafloksfelag, sum fyri kortum eisini so bráddliga fór frá okkum, Christinu eina gávu fyri hennara úthaldandi arbeiði.
Beint fyri summarfrítíðina í fjør hittust vit og prátaðu. Sum vera mann kom prátið inn á politisku støðuna í landinum og nær næsta val mundi fara at vera. Hon spurdi meg, hvar eg ætlaði mær í summarfrí. Eg svaraði, at eg ikki ætlaði mær so langt, men væntaði, at eg fór ein túr til Danmarkar. So sigur hon: ”Kanst tú ikki keypa mær okkurt grønt heimviðaftur”. Soleiðis var hon, so beint fram og frísk. At keypa nakað grønt, meinti hon við litin hjá flokkinum, ið altíð var gjøgnumgangandi bæði í klæðum og at hugna um í kaffistovuni undan hvørjum vali.
At Christina var væl dámd og elskað av nógvum, sóu vit til jarðarferðina har fleiri hundrað fylgdu henni til hennara seinasta hvíldarstað. Poul Færø endaði talu sína til jarðarferðina við 1. Jóhs. br. 3, 2 ”Tit elskaðu! Nú eru vit børn Guds, og ikki er opinberað enn, hvat vit skulu verða. Vit vita, at tá ið Hann opinberast, skulu vit verða Honum lík, tí vit skulu síggja Hann, sum Hann er”. Har er Christina nú.
Góða Christina, takk fyri tað tú vart fyri okkum øll, tú ert og verður framhaldandi sárt saknað av so mongum.
Ynski at Harrin styrkir tykkum í sorgini, Poul Jóhan, Kristian og Karstin við familjum, og gevur tykkum megi at liva við sakninum eftir konu, móðir, vermóðir og ommu, sum fylti so nógv í dagligdegnum, hennara pláss, ið nú er tómt.
Friður veri við minninum um Christinu Ólafsdóttir Joensen.
Gunvá við Keldu


c: text/html

text:
Fyri at melda teg til venjing hjá Skála Ítróttarfelag, mást tú stovna ein brúkara.

Hvør leikari, barn ella vaksin, má stovnast við egnum brúkara. Sami teldupostbústaður kann kortini nýtast til fleiri brúkarar. T.d. ber til at stovna fleiri syskin við hvør sínum brúkara, men nýta sama teldupostbústað hjá foreldrum/avvarandi til allar brúkararnar.

Fyri at melda teg til eitt lið er týdningarmikið, at rætti brúkari er ritaður inn.

Tá tú hevur goldið limagjaldið, kanst tú:
- Taka lut í venjingum, har felagið veitir góðar venjarar og útgerð til venjingina,
- Taka lut í dystum fyri liðum hjá Skála Ítróttarfelag, har felagið veitir dystarklæðir,
- Fáa goldið ferðina í sambandi við dystir, tá ferðast verður við SSL,
- Taka lut í sosialium tiltøkum, sum felagið skipar fyri.
- Kanst tú vera fevndur av felags vanlukkutryggingini hjá ÍSF. Meira kunning fæst við at lesa her.
Yvirlit yvir árgang/lið:

robotstxt: allowed

filter: keep


text:
VIT TRÚGVA UPPÁ MEGINA Í TÓNLEIKI
Veitir heiminum tónleikafatan
Rætturin at skilja tónleik er ikki øðrvísi enn rætturin at læra at lesa, skriva ella eitt talað mál
Tónleikarar og tónleikalesandi í fleiri londum hava fingið Meludia at nýta. Eisini verður Meludia brúkt av fólki við sera ymiskum sertørvum. Her er ein stuttur heimildarfilmur úr Malta, ið lýsir nýtsluna av Meludia. Meludia er sett landsumfatandi í verk í millum annað hesum londum: Estlandi í 2015, Malta í 2016, Kanada í 2017 og Føroyum í 2018.
"Meludia fer at gera okkum til betri fólk."
Dr. Joseph Muscat
forsætisráðharri á Malta
"Meludia hevur gjørt hoyrilæru til eina gleði."
Leonard Elschenbroich
Soloselloleikari
"Meludia er fyrsta tónleikaforrit til øll og ikki einans til nøkur fá útvald."
Don S. Liuzzi
Fakultetið á The Curtis Institute of Music
VIT TRÚGVA UPPÁ MEGINA Í TÓNLEIKI
Við at menna íbornu tónleikaligu evnini, sum ein og hvør persónur hevur, verður heimurin meiri samljóðandi, skynsamur, skapandi og friðarligur.
Landsumfatandi nýtsla
Ríkisleiðarar og stjórnir velja Meludia, so allir borgarar hava møguleika at menna sína tónleikafatan.
Virka staðbundið, hugsa heimsfevnandi
Meludia leggur framhaldandi nýggj mál aftrat. Í nógvum førum er Meludia fyrsta tónleikaamboð á nýggja málinum.
MELUDIA ER EITT FULLFÍGGJAÐ FORRIT
Meludia verður brúkt á sjúkrahúsum.
Meludia er tøkt á bæði barna- og vaksnadeildum á sjúkrahúsum og gevur vælveru, hjálp og savnan um annað enn sjúku og pínu. Meludia verður brúkt á nógvum sjúkrahúsum í heiminum í dag, og útbreiðslan er í framhaldandi vøkstri, tí bæði læknar og sjúkrahúsleiðslur síggja positiv árin av skipanini.
Meludia verður brúkt innan sosialar vælferðartænastur
Á stovnum fyri heimleys og svikin børn og heimum fyri misbrúkt børn verður Meludia brúkt sum eitt læruspæl, sum hevur givið børnunum gleði, vinskap, sjálvsálit og uppdaging av íbornum tónleikaevnum.
Meludia verður brúkt innan sosialar vælferðartænastur
Á stovnum fyri heimleys og svikin børn og heimum fyri misbrúkt børn verður Meludia brúkt sum eitt læruspæl, sum hevur givið børnunum gleði, vinskap, sjálvsálit og uppdaging av íbornum tónleikaevnum.
Meludia verður brúkt í fongslum
Við merkisverdum úrslitum verður Meludia brúkt í ungdómsfongslum og øðrum stovnum fyri revsifangar. Meludia skapar jaligar samrøður ímillum fangarnar, og teir vísa hjálpsemi yvirfyri øðrum fangum, ið ikki eru eins dugnaligir.
Peter Merts eigur myndina av tónleikaundirvísing í 'Arts in Corrections'-ætlanini hjá California Department of Corrections and Rehabilitation
Meludia verður brúkt á ellis- og røktarheimum
Meludia verður brúkt á nógvum heimum fyri eldri borgarar við demensi og Alzheimers sjúku. Meludia stimbrar, vekir og gevur gleði til borgararnar. Tað er serstakliga gagnligt, tá tað verður brúkt saman við umsorganarpersónum ella familju.
Meludia verður brúkt á ellis- og røktarheimum
Meludia verður brúkt á nógvum heimum fyri eldri borgarar við demensi og Alzheimers sjúku. Meludia stimbrar, vekir og gevur gleði til borgararnar. Tað er serstakliga gagnligt, tá tað verður brúkt saman við umsorganarpersónum ella familju.
Bastien Sannac
Co-Founder
Chief Executive Officer
Chief Executive Officer
Vincent Chaintrier
Co-Founder
Vice President
Vice President
Kevin Kleinmann
Vice President
International Relations
International Relations
Julien Grimal
Chief Technical Officer
Bastien Sannac
Co-Founder & CEO
Vincent Chaintrier
Co-Founder & Vice President
Kevin Kleinmann
Vice President
Julien Grimal
Chief Technical Officer
Tvey greið tónleikaforrit á netinum og snildfonini.
Brúka tey saman og sí framgongdina eftir bert tveimum vikum!
Brúka tey saman og sí framgongdina eftir bert tveimum vikum!
15 minuttir um dagin
4 dagar um vikuna
Úrslit innan 2 vikur


text:
Olav Enomoto
Fųddur: 23. mai 1973
Foreldur: Ninna Ólavsdóttir Enomoto og Kazuomi Enomoto
Sambśgvi: Maud Poulsen
Bųrn: 1 barn, f. 07.02.04
Śtbśgving: Matematisk studentsprógv - Datamatikari
Yrki: Netumsitari ķ Fųroya Banka
Įlitisstųrv: Eykamašur į tingi fyri Bįrš Nielsen, landsstżrismann, eftir vališ 20. januar 2004 til 8. mai 2007, tį Bįršur Nielsen aftur tók sęti į tingi. Varamašur fyri Bįrš Nielsen frį 29. mai 2007, tį Bįršur Nielsen fór ķ farloyvi sum tingmašur. Limur ķ mentanarnevndini og lokalnevndini
Heimstašur: Hornavegur 6, FO-350 Vestmanna
Telefon/fax: 424745
Teldupostadressa: olave@logting.fo


text:
- Tíðindi, mentan og ítróttur
22 nýggjar íbúðir undir Gráasteini
Byggi- og býarskipanarnevndin í Tórshavnar býráð hevur samtykt at geva Bústøðum loyvi at halda fram við ætlanini at útstykkja undir Gráasteini til 22 íbúðir, upplýsir Tórshavnar kommuna í tíðindaskrivi.
Lendið, sum byggjast skal á, er í Havnardali, oman fyri krossin Landavegur-Velbastaðvegur.
Íbúðirnar verða í tveimum hæddum.
Á fyrstu hædd verða íbúðir við serligum atliti at rørslutarnaðum.
Íbúðirnar verða bygdar í røðum eins og raðhús.
Uttan um íbúðirnar verður felagsøki, ið eisini skal hýsa felagshøli og virkishøli til børn.
Íbúðirnar verða hitaðar upp við jarðhita.
Sí eisini


text:
Valmási
Valmási (frøðiheiti - Larus hyperboreus) er lítið minni enn bakur. Kápan er bleikt gráblá og veingjabroddarnir hvítir. Veingirnir røkka at siga einki aftur um velið. Føturnir eru gulir. Hann eigur víða um í teimum køldu Íshavslondunum. Ísland man vera sunnasta heim hansara. Har verpur hann mest í bjørgunum og sigst at vera verri fyri bjargafuglin enn bakur. Um veturin reikar hann víða um. Tá sæst hann av og á í Føroyum, mest skurin; hann er bleikt morflekkutur, nógv bleikari enn svartbaksskurin.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.
Sí eisini[rætta | rætta wikitekst]


text:
Nýggj uppgerð vísir, at útlátið av vakstrarhúsgassi í Føroyum stórt sæð hevur verið tað sama seinastu fimm árini. Í 2016 var samlaða útlátið á leið 870 túsund tons av CO2 eindum, sum er á leið 2% hægri enn í 2015.
Mynd 1: Samlað útlát av vakstrarhúsgassi í Føroyum, 1990-2016. Eind: 1000 tons av CO2 eindum.
Myndin niðanfyri vísir, hvussu tey 870 túsund tonsini av CO2 eindum eru býtt millum útlátskeldurnar.
Mynd 2: Útlát av vakstrarhúsgassi frá nýtslu av brennievni í 2016 (prosent av útlátinum í CO2 eindum). Sirkulgeirarnir fyri brúkarabólkar, sum brúka brennievni, eru í litum. Sirkulgeirarnir fyri Landbúnað og Ídnaðarligar tilgongdir eru litleysir.
Litaðu geirarnir vísa keldur, sum brenna olju. Sum vanligt stavar umleið ein triðingur av útlátinum frá fiskiskipum, sum bunkra í Føroyum. Í 2016 var talið 35%. Føroysk og útlendsk fiskiskip bunkraðu á leið 95 túsund tons av olju. Í sirklinum ber til at avlesa, hvussu stóran part hinir útlátsbólkarnir høvdu av samlaða útlátinum. Myndin er rættiliga lík frá ári til árs. Størsti munurin millum 2015 og 2016 er, at fiskiskip útleiddu eini 12% minni meðan útlátið frá elframleiðslu vaks. Hetta kemur væl fram á myndini niðanfyri, sum vísir gongdina í útlátinum frá 1990 til 2016.
Mynd 3: Gongdin í útláti av vakstrarhúsgassi hjá brúkara¬bólkum, tíðarskeiðið 1990-2016. Útlát frá útlendskum fiskiskipum er ikki við fyri 1990-2000.
Størsti vøksturin í útlátinum í 2016 í mun til 2015 var hjá SEV, sum í 2016 brúkti eini 25% meira av olju til at framleiða streym. Hetta svarar til eini 7.000 tons meira av olju. Orsøkin var serliga turt veður og at vatnorkuverkini tí framleiddu minni. Annars brúkti SEV munandi minni av olju í 2014 og 2015.
Ein onnur útlátskelda, sum eisini vaks munandi frá 2015 til 2016 er hon sum verður rópt “Ídnaðarligar tilgongdir”. Ídnaðurin í Føroyum, ikki minst fiskiskipini eru seinnu árini farin at brúka nýtt slag av kølievni, HFC-gass, sum tíanverri er eitt sterkt vakstrarhúsgass. Hetta sæst aftur í útlátstølunum. Í 2016 stavaðu heili 6% av samlaða útlátinum frá HFC-gassum, sí sirkulmyndina omanfyri.
Samanumtikið kann sigast, at hóast fiskiskipini bunkraðu munandi minni av olju og SEV brúkti munandi meira, var samlaða oljunýtslan stórt sæð óbroytt frá 2015 til 2016. Hinvegin vaks útlátið av sterkum vakstrarhúsgassi so mikið, at samlaða útlátið vaks á leið 2 %.
Her finnur tú fleiri tøl og myndir, sum lýsa útlátið av vakstrarhúsgassi í Føroyum
Um tú vil hava meira at vita, ert tú vælkomin at seta teg í samband við Mariu Gunnleivsdóttir Hansen, telefon 342400 ella us@us.fo« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Martin Sivertsen frá Ægir, sum hevði sett sær fyri at svimja allar kappingarnar í svimjikappingini “Ægir Open” svam ein fantastiskan 800 metur frí ídag.
Sjálvur sat eg við síðuna av venjarnum hjá Ægir Jamie Arro og vit hildu at Martin legði alt ov hart út, hann legði út við 1:01.98, men tað tóktist at vera klókt av Martini, tí hinir svimjarnir høvdu ilt við at vinna stóra forspringi aftur hjá Martin og hann gav ikki fyrsta plássið frá sær aftur við góðum, sjálvt um Bartal Debess, frá Suðuroyrar Svimjifelag nærkaðist sera nógv teir seinastu 200 metrarnar, Martin Sivertsen helt fast og hann megnaði at vinna 800 metur frí við tíðini 9:05.12, heili 14 sekund betur enn hansara besta tíð.
Super flott Martin Sivertsen og sera flott, at tú kláraði at svimja allar kappingarnar í Ægir Open.
SáH


text:
Orð: Harry Birtilíð
Havið, havið, glaðan og brótan,
tað er sjómanslagnan.
Vindur, stormur, ódnir og skútan,
tað vil hann altíð fagna.
Ferðast hann so um víðu verð,
leitar um høv og um lond.
Altíð hugur hans leitar her,
heim til sín’ føðilands strond.
Sjómanslívið, tað er baldrut, mangan strævið,
ikki altíð løtur ljósar hevur hann.
Men tá heim hann kemur heilsan, tá er brævið
eins og var tað allarbesta, sum hann fann.
Vindur blæsur, stormarnir ýla,
tað er sjómanslívið.
Høgt tað brýtur, ei kann hann hvíla,
snimma tað er ella síðla.
Altíð hann vera má varur við,
sjógvurin taka hann kann.
Heima har situr hans kæra í frið,
hana, tað besta hann fann.


text:
Sona er ein nýggj app, sum lætt og einfalt vísir tær, hvat hendir, har tú ert, tá tú ert har.
Vilt tú vita, hvørji tiltøk eru á skrá hetta vikuskiftið? Hvar bussurin hjá tær koyrir beint nú? Hvat serligt er at síggja í bygdini, tú ert komin til? Ella hvat telefonnummarið hjá hinari nýggju matstovuni er?
Sona hevur svarið. Við Sona fært tú allar upplýsingarnar, tær tørvar, á einum stað.
Samband
Hevur tú fyrispurningar til Sona, ert tú vælkomin at seta teg í samband við okkum á tlf. 296100 ella við at skriva til okkum á Facebook. Vit svara mánadag-fríggjadag kl. 9.00-15.00.
Um bussleiðina
Tórshavnar kommuna varar av bussleiðini. Spurningar og møguligar klagur um bussleiðina kunnu setast avvarandi myndugleika á tlf. 302010. Sí meira á tórshavn.fo
Sona Appin
Tak appina ókeypis niður á App Store ella á Google Play og fá fleiri møguleikar og funkur.
Privacy Policy


text:
Brennistøðin
Brennistøðin á Hagaleiti varð tikin í nýtslu í 1989. Hon brennur umleið 18.000 tons árliga. Brennistøðin er í gongd alt samdøgrið.
IRF leggur stóran dent á at verja umhvørvið, og hevur Umhvørvisstovan nú staðfest, at roykurin frá Brennistøðin ikki dálkar umhvørvið á Hagaleiti. Í árligu árinskanningunum, ið eru gjørdar við Brennistøðina á Hagaleiti, sæst, at tølini liggja væl undir markvirðini fyri dioxin og tungmetallir í grasi, mold og í kanningunum av seyði og lombum. Í 2016 fekk IRF boð frá Umhvørvisstovuni, at av tí at eingin dálking stendst frá roykinum á Brennistøðini, er ikki neyðugt at gera fleiri árinskanningar í framtíðini.
Endurnýtslan á Hagaleiti
IRF hevur á Hagaleiti Endurnýtslu til pappír, papp, plast, v.m. Høllin varð tikin í nýtslu í 2001.
Tá ið endurnýtslutilfar kemur inn, verður tað skilt í hóskandi flokkar, buntað og sent uttanlands til endurnýtslu. Endurnýtslan er vaksandi og arbeiðir IRF fram ímóti at endurnýta sum mest av tí burturkasti, sum kemur inn.
Gjánoyri
Endurnýtsluplássið er umhvørvisgóðkent og tekur ímóti jarni og metalli til endurnýtslu, umframt trol og gørn.
Harafturat tekur støðin ímóti burturkasti at tyrva. Tyrviburturkast er asbest, keramikk, pvc, gips og annað tilfar, sum ikki hóskar at brenna ella at vera endurnýtt.
Trøllavík
Í Trøllavík norðanfyri Hov í Suðuroy hevur IRF eina umhvørvisgóðkenda umlastingarstøð og tyrvingarpláss. Alt burturkast, sum skal brennast ella endurnýtast, og pappír og papp, verður tømt úr innsavningarbilunum í flytiligar trýstbingjur. Trýstbingjurnar verða síðani fluttar til Brennistøðina ella Skiljihøllina á Hagaleiti í Leirvík.
Harafturat verða jarn- og metallutir, hvítvørur, bilar, stórsekkir o.a. umlastað á støðini í Trøllavík og síðani flutt av oynni, í flestu førum norðurum og í øðrum førum av landinum.
Spilloljuverkið
IRF rekur Spilloljuverkið á Hagaleiti í Leirvík. Spillolja og oljudálkað vatn verður reinsað og verður ein stórur partur av spilloljuni selt aftur til endurnýtslu, meðan vatnið verður reinsað og leitt útaftur á sjógv.
Seinastu árini hevur Spilloljuverkið tikið ímóti umleið 3.500 rúmmetrum av spillolju, oljudálkaðum vatni, meðan 1.400 til 1.500 rúmmetrar av reinsaðari spillolju eru endurnýtt.
Í 2016 fekk Spilloljuverkið altjóða ISO 14001:2015 umhvørvisgóðkenning, umframt at vera umhvørvisgóðkend.
Verkstaðið
IRF hevur verkstað í Klaksvík til umvæling og viðlíkahald av egnum bilum, bingjum og tangum. IRF hevur 20 størri flutningsbilar og einar 400 bingjur og tangar.
Tyrvingarplássini
IRF hevur 5 tyrvingarpláss kring oyggjarnar. Tyrvingarplássini eru til:
• burturkast, sum ikki skal brennast
• burturkast, sum ikki kann endurnýtast
• burturkast, sum ikki er serliga dálkandi.
Hesar treytir gera, at sera lítið verður tyrvt í dag. Øll tyrvingarpláss hjá IRF eru umhvørvisgóðkend.
Rottangaplássini
IRF tømir rottangar hjá øllum húskjum og virkjum í IRF-økinum regluliga. Í skipanini eru 11.500 tangar.
Í hesum sambandi rekur IRF fimm umhvørvisgóðkend evjupláss. Á evjuplássunum verður evjan úr rottangunum viðgjørd við kálki, áðrenn hon verður latin í goymslubrunnarnar. Viðgerðin minkar um luktin og drepur smáverurnar í evjuni. Eftir tveimum árum kann evjan breiðast á tyrvingarpláss hjá IRF.


text:
Barn í Pakistan
Tá ABC barnahjálp í Føroyum gjørdi av at fara undir at stuðla børnum í Pakistan, varð tað næstan ein sjálvfylgja at velja Farooqabad skúlan, sum føroyingar eiga sín part í. Tað var Jakup á Dul, sum fyri nøkrum árum síðani læt skúlan byggja fyri ABC barnahjálp í Íslandi.
Tað kostar kr. 220 at stuðla einum barni í Pakistan við skúlagongd.
Skriva til andrea@barnahjalp.fo, um tú ynskir at stuðla barni í Pakistan.
Tú kanst eisini stuðla við at flyta pening á kontu í BankNordik: 6460-177.709.4


text:
17. november 2017
- og tí taptu vit fimtan tíggju í øðrum
Vit vóru við. Vit vóru væl við.
Og tað sigur sína søgu um, at fyri tað, at langt er á mál, so er ikki so langt á mál.
Mál? FM ... hvat helt tú, eg sipaði til? At vera í toppinum av fyrstu deild? At vera við? At síggja gott út? Hava góðan felagsskap? Gott kammeratarí? Sirkulpedagoga okkum til hissini feel-good fornemmilsi í briefandi rundingum?
Nei, titonnur, H71 hugsar einans um FM. At vinna. Gull. Tá ið evstu deild. Okkara flaggskip skulu vinna. Philip Lahm, liðskipari á týska fótbóltslandsliðnum og Bayern Munchen, segði einaferð uppundir ein dyst við Real Madrid, tá spurdur um hansara vánir fyri dystin: “Vit eru Bayern Munchen. Og tí vinna vit”. Slutt.
Soleiðis er tað hjá harrunum. Teir vita, teir vinna, um so teir eita Leivur, Ári, Sigmundur, Pætur, Hilmar Leon, ja, enntá Jens.
Tað var ikki altíð so, tit fødd í 2000 og fram. So var tað ikki fyri einum tíggjuáraskeiði síðani ella so. Men har var ein ætlan, og nú er tað so. Vit eru ikki bara við. Vit eru ikki við fyri at ríka um føroyska hondbóltslandslagið og misbrúka týskvøld í november. Vit fóru uppí fyri at vinna.
Og tá harrarnir megna tað, so fara kvinnurnar tað eisini. Ikki ein “um”-spurningur, men “nær”-spurningur. Damuhópurin má sleppa at venja seg við hetta, at spæla við eldri damum og meiri sigursvandum feløgum á damusíðuni.
Vit hava bestu venjarar, og tí bestu venjing. Besta felagsskap og bestu umstøður, andaligar sum praktiskar. Og bestu jólafrokostarnar. Bara sigi.
Ímóti Kyndli manglaði lítið í ímóti fleirfaldu gull-filunum. Jú, vit vóru væl við. Men eftir stendur, at vit taptu.
Fyrsti hálvleikur var heilt fínur. Kyndil ikki so góðar, sum tær halda seg vera, hugsi eg. Ella bert undirmettu okkara damur. Men fyrstu fimm minuttirnir líkasum losnaði í límingini. Altso, heilt. Øv.
Soleingi vit hanga í ímóti “teim stóru”, VÍF og Kyndil, nú eisini VB, so eru vit við, um ikki enn heilt kappingarfør. Men tá so skrædnar, so skrædnar í ein mun, har tú merkir, at orkan gongur undan; og so nógv undan, at var eg veddingarmaður, tá skalt tú vita, at kjansurin fyri a koma afturíaftur ikki er, ja, stórur. Ella, lat meg siga so, at líkindini fyri, at Ásbjørn N bítur tungu ein heilan hálvan hálvleik, eru størri. (Maðurin hevur størri litinskap fyri Kyndli og Føroyum og United, einsamallur!, enn noregsmenn fyri Holmenkollen.)
Tí raskar eru damurnar. Men enn er byrðan enn ov nógv ein einmans-byrða. Orðað øðrvísi: Maria er framúr, ein spælskipandi málskjótari, og góð í verjuni, men hinar mugu ota seg fram.
Ikki bert er tað ein spurningur um orku, men rættilgia nógv tað. Hinar eru eldri og, tí, betri. Enn. Null grund til panikk, men staðfesti bara, ríviliga turt, at her manglar, at aðrar tora betri frameftir og innat verjuni hjá hinum. Um tað so er fyri at skjóta, pressa hinar fríar ella sjálvar bróta ígjøgnum, tað so rakar meg eina nýskipan. Men meiri ágangandi. Meiri alt-ella-einki fyri svørtu blusuni.
Tvørturígjøgnum dystin kiksaðu vit ov nógv brotskøst. Ein lítil nevi, minnist eg rætt. Men so kom Katrin og kastaði nøkur í mál. Skoraðu vit uppá kiksini, íðan, so varð ikki talan um ein trivaligan 7 máls sigur, men nakað uppaftur meiri akseptabult.
Vit stríddust væl í álopinum. Tað situr eftir. Men eisini situr eftir, at vit barasta ikki gjørdu tað í verjupartinum. Bestemt ikki. Vit svóvu sum kópurin í longum periodum í fyrsta hálvleiki. Líka frá vongiunum og inn eftir. Um bert ein smávegis steinsvevur, so breiðkar hesin blundur seg um alla verjuna. Og hann var mestsum allastaðni. Enn sum síðstu ferð ov lítil stýring. Ov lítið tos.
Hetta sakni eg, og tað saknaði H71arin á hasum tápuligu stólunum. Prosesseraður villskapur við fyriráddum huga—at gera lívið hjá teimum, ið vilja skora ímóti okkum, so devulsliga tvørligt sum til ber. Hini liðini, serliga Kyndil, eins og vit, mangla skothóttan, so tað er við at stýra og flyta, skumpa upp og teiming, at vit megna hetta.
Annars vóru nøkur góð innspæl á strikuna, og tað er altíð ein fragd.
Men tað er ein onnur strika, tvær faktiskt, ið telja, tá alt kemur til alt: úrslitið!
Alt hetta vita vit, og tað vita damurnar, og er tað eisini kravið, so hvørt sum tær eldast og skaffa sær royndir.
Framtíðin er svørt, so kolasvørt!
Dómaraseðil. (Frá Hondbóltskjaki á FB, Geir Wardum)
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Hvíti posin er til endurnýtslu av pappíri og pappi. Posin verður heintaður, tá ið hann er fullur.
Reglugerð:
- Posin skal standa saman við gráa posa
- Posin er til alt reint papp og pappír
Papp og pappír, sum kann latast til endurnýtslu:
- Alt reint papp/pappír
- Tíðarrit og prentað bløð
- Lýsingar (tak plastposan av fyrst)
- Smáeskjur (t.d. frá heilivági, smyrsli)
- Brævbjálvar (við og uttan rút)
- Skógvaeskjur, papprullur, bøkur
Eisini pappír/papp við eitt nú smáum jarnklipsum, klisturstubbum og tílíkum kann latast í hvíta posan.
Papp og pappír, sum IKKI skal latast til endurnýtslu:
- Skitið pappír/eskjur
- Pappír við matleivdum á
- Papp við nógvari máling á
- Djús- og mjólkarpakkar
- Persónlig skriv og myndir
- Eggjabakkar
Vilt tú vita meira?
Tá ið pappír og papp verður innsavnað, verður tað koyrt til Endurnýtsluna hjá IRF í Leirvík. Her verður tað pressað saman og sent til pappírsfyritøkur uttanlands, sum gera tað um til nýtt pappír. Pappír kann endurnýtast 7-10 ferðir
Tá ið pappírstrevjurnar eru endurnýttar so oftani, at meira nýtt pappír ikki kann gerast av teimum, tá verður pappírið í staðin nýtt til m.a. eggjabakkar. Hetta er orsøkin til, at eggjabakkar ikki kunnu endurnýtast.


text:
Taptu aftur við 8 málum - nú er ''lættasti'' dysturin eftir
Hondbóltslandsliðið tapti 28-20 í dag móti Rumenia. Eitt skiftið í fyrra hálvleiki var bara eitt mál á muni, 9-10, men endin uppá fyrra hálvleik var ikki góður, og so fekk Rumenia trygga leiðslu, sum helt restina av dystinum. Endaliga úrslitið var 28-20. Føroyar skoraðu 20 mál, men tað talið kundi verið munandi størri, tí nógvir upplagdir møguleikar blivu brendir.
Í morgin er dysturin, sum størstu vónirnar eru til, tá hugsað verður um at fáa gott úrslit. Tá taka vertirnir úr Italia ímóti. Dysturin byrjar kl. 19.45.


text:
Spillivatn frá WC skal leiðast gjøgnum ein rottanga áðrenn tað verður leitt út á sjógv, antin tað fyrst fer í eina kloakkskipan ella tað fer beinleiðis á sjógv.
Áður var vanligt, at hvørt húsarhald hevði egnan rottanga. Nú gerst tað alt meira vanligt, serliga í nýggjum útstykkingum, at fleiri hús eru felags um ein stóran rottanga.
Ein rottangi reinsar spillivatn mekaniskt. Tað vil siga, at tilfar og evni, sum antin eru tyngri enn vatn (evni, sum fella niður á botn) ella lættari enn vatn (evni, sum flóta) verða hildin aftur í rottanganum. Vatnið, sum rennur frá rottanganum er tá reinari enn tað, sum rann í tangan.
Rottangar reinsa betri tá støddin á tanganum er lutfalsliga stór í mun til nøgdina av spillivatni, sum rennur í tangan. Ov smáir og ov fyltir tangar reinsa ikki væl.
Rottangar skulu tømast eina ferð um árið, ella so ofta sum neyðugt, fyri at tangin skal virka til fulnar. Um tangin er fullur, rennir spillivatni beint ígjøgnum tangan, og fer óreinsað á sjógv.
Kommunur skulu altíð tryggja sær, at rottangar, sum verða tiknir í nýtslu, lúka krøvini í vegleiðingini um krøv til rottangar. Munur er tó á, um talan er um um húsarhaldsrottangar (2 m3) ella um rottangar, sum eru størri enn 2 m3.
Einans húsarhaldsrottangar, ið eru góðkendir av Umhvørvisstovuni kunnu brúkast. Her er listi yvir góðkendar rottangar.
Tangar, størri enn 2 m3, kunnu ikki takast í nýtslu, uttan at kommunan hevur tryggjað sær, at tangin lýkur krøvini í hesi vegleiðing. Fyri at meta um hetta, má kommunan biðja framleiðara/seljara/innflytara um at útvega skjalprógv, eitt nú góðkenningar.
Vegleiðing um krøv til rottangar er ætlað kommunum fyri at gera tað greiðari hjá teimum at seta neyðug krøv til rottangar (størri enn 2 m3), soleiðis, at hesir virka eftir ætlan, og eru lættir at tøma og røkja.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Sverri Egholm
22.01.2018 - 19:41
Tíðindi > Samfelag & Politikkur > Samferðsla
Í allan dag hava fýra leiðir verið ávirkaðar av, at Teistin fekk tekniskt brek seinnapartin í gjár.
Tí Sildberin varð settur inn á sandoyarleiðina, og hetta hevði við sær, at eingin sigling varð gjørd út í Hest, og eingin sigling millum Sand og Skúvoy.
Men tað gingu fleiri tímar til sandoyarfólk fingu kunning um, at Sildberin fór at verða settur í sigling. Fleiri hava víst sína ónøgd um hetta, men Hilmar Eliasen, stjóri í Strandferðsluni, ger vart við, at tað tekur tíð at finna loysnir.
- Boðini um brekið komu av Teistanum 17:04, og klokkan 17:09 vórðu boð send út umvegis SMS skipanina, segði Hilmar Eliasen við Dag & viku í kvøld.
Hann sigur, at síðani settu tey seg í samband við privatu bátarnar, sum Strandferðslan brúkar, men eingin teirra var tøkur.
Í gjárkvøldið komu so boð frá Strandferðsluni um at Sildberin fór at røkja sandoyarsiglingina. Og á middegi yvirtók Ternan siglingina um Skopunarfjørð meðan Sildberin tók sær av leiðini millum Havnina og Nólsoynna.
Hilmar Eliasen harmast um, at Strandferðslan ikki hevur eitt skip at seta inn, tá ymiskt gongur galið.
Hinvegin verður nýggj stýriskipan sett í Teistan í summar, og hetta skuldi havt við sær, at sandoyarleiðin ikki verður líka nógv tarnað, sum hon hevur verið seinastu tíðina.
Les eisini: Tórshavnar kommuna góðtekur ikki at Sildberin røkir farleiðina
Mynd: Sverri Egholm


text:
Temasíðan er um føstu og føstulávint. Á síðuni er stutt frágreiðing um hvat føstulávint er, um hví vit halda føstulávint, um siðvenju o.a.
Á temasíðuni er eisini ymiskt tilfar úr bókum o.ø. sum kann brúkast í undirvísingini.
Temasíðan vendir sær til lærarar og næmingar í grunddeild, miðdeild og hádeild.
Tunnusláttur er elligamal siður í Sumba. Tað skrivar heimasíðan hjá Sumbiar kommunu Upplýst verður, at tunnuslátturin í er bæði fyri kvinnur og menn, eina tunna er fyri menn og ein er fyri kvinnur. - Í ár var luttøkan eisini stór. 36 mans vóru um at sláa tunnuna hjá monnum, og 15 kvinnur slóðu tunnuna hjá kvinnunum. Byrja var kl. 13.00 í samkomuhúsinum síðan var marsjerað heim á Ólafløtt, har tunnuslátturin hevur verði hesi seinastu árini, skrivar kommunan á heimasíðuni og upplýsir, hvør bleiv kattakongur hjá monnunum og kattadrotning hjá kvinnum. Tunnuslátturin var liðugur kl. 18.30. Ein tíma seinni byrjaði føstulávintshaldið í Samkomuhúsinum, har 110 fólk høvdu teknað seg. Hildið var áfram til langt út á náttina, sigur kommunan á heimasíðuni.
At kjakast um í flokkinum, eftir at tit hava sæð filmin niðanfyri:
Tá sild varð fiskað undir Føroyum í 60’unum, varð hon løgd í tunnur og saltað. Tí vóru virki, sum gjørdu sterkar tunnur. Uttaná tunnunum vóru gjarðir, sum børn kundu fáa at spæla við. Við einum pinni rullaðu tey gjørð eftir vegnum. Á myndini síggjast skúladreingir leggja sild í tunnur í Vági. Við bryggjuna liggur eitt sildaskip við hjalli at halda øllum tunnum. Í dag verða tunnur oftast keyptar í handli at sláa á føstulávint.
At tosa um í flokkinum: Hvussu ávirkar vinnulívið okkara siðir?
Leivur Christiansen ger eina tunnu sum í gomlum døgum, tá sildavinnan var í hæddini á Tunnuvirkinum á Vestaru bryggju í Havn. Tá varð ein tunna gjørd um minuttin. Carsten Arnskov tók upp í 1985. Brotið er úr sendingini Á Sýnini á føstulávint í 1985.
Her er tunnusláttur í gomlu fimleikahøllini í Tórshavnar Kommunuskúla í 2015. Flokslærari er Tonnie Strøm. Vit síggja, hvussu tunnan er málað, og hvussu børnini eru klødd henda skúladag. Og so síggja vit eisini krúnuna, sum kattakongurin fær. Brotið, sum varir 1 minutt, varð víst í Degi og Viku í Kringvarpinum á føstulávint í 2015.


text:
Geoffrey Chaucer
Geoffrey Chaucer (føddur umleið 1343, deyður 25. oktober 1400) var enskur rithøvundur, yrkjari, heimspekingur og diplomatur. Sjálvt um hann skrivaði fleiri yrkingasøvn, er hann í dag best kendur fyri sítt (ófullfíggjaða) verk, Canterbury-søgurnar (Canterbury Tales), sum er eitt stórt verk við nógvum síðum og minnir um Decameron hjá Boccaccio, ið eins og søgurnar hjá Chaucer eru knýttar saman av einari rammusøgu.
Chaucer verður nevndur ”faðir at enskum bókmentum” og verður róstur fyri at vera tann fyrsti rithøvundurin sum vísti, at tað fólksliga enska málið, tað so-nevnda miðenskt, kundi brúkast í listarligum høpi, í einari tíð har málið ið var nýtt í hoffinum var skrivað á fronskum-normanniskum ella á latíni. Sjálvt um hann í tveimum tíðarskeiðum livdi í ónáðum, var hann meginpartin av lívinum tætt knýttur at tí politiska valdinum í Onglandi.
Geoffrey Chaucers stil og teknik blev efterlignet i århundrederne efter hans død; fx lånte William Shakespeare handlingen til sit drama Troilus og Kressida (1601) fra Chaucer, mens John Dryden og Alexander Pope moderniserede flere af hans fortællinger, så de passede til deres egen tid.
Enska málið hjá Chaucer[rætta | rætta wikitekst]
Sjálvt um málið hjá Chaucer er nógv tættari nútíðar enskum teksti enn eitt nú teksturin í Beowulf, er tað blivið nútíðargjørt í teimum flestu útgávunum. Teksturin niðanfyri er frá innleiðinginum til Summoner's Tale har teksturin hjá Chaucer kann samanberast við eina nýmótans týðing:
Keldur[rætta | rætta wikitekst]
- ↑ Uppruna e-teksturin er atkomuligur online á heimasíðuni hjá University of Virginia, týðing Wikipedia.


text:
Martin Joensen
1902-1966
Martin Joensen var rithøvundur og lærari. Føddur í Sandvík. Fyrsta útgáva hansara var Fiskimenn, sum kom í 1946. Høvuðsverk hansara eru umframt Fiskimenn eisini Tað lýsir á landi, har sagt verður frá lívinum umborð á sluppunum og lívinum á bygd í eini tíð, har samfelagið broytist frá landbúnaðarsamfelag til fiskivinnusamfelag, og eitt stættastríð tekur seg upp millum keypmenn og fiskimenn, ognarmenn og fæloysingar og millum gamla trúgv og nýggja. Í sínum frásøgnum er hann realistur og lýsir viðurskiftini, sum tey eru, tó við samhuganum hjá teimum minnu mentu.
Bøkurnar Fiskimenn og Tað lýsir á landi kom út av nýggjum á forlagnum Sprotanum í 2012, og somuleiðis kom Fiskimenn út á norskum í 2013.
Útgávur:
1946 Fiskimenn
1949 Útrák
1950 Drongurin og huldufólkini í Míni jólabók
1951 Í kyksendan í Míni jólabók
1952 Uppi í mjørkanum í Míni jólabók
Tað lýsir á landi
1954 Hitt reyða turriklæðið í Míni jólabók
1955 Klokkan ringir í Míni jólabók
1956 Fyrstu ferð til skips í Míni jólabók
1957 Í holt við kavbát í Míni jólabók
1959 Reprobus í Míni jólabók
1962 Klokkan ringir
Einar og Fram í Barnablaðnum nr. 2
1967 Einki er so ringt, at tað ikki er gott fyri okkurt í Míni jólabók
1977 Heimadoktarin
Gamli maðurin og varðin
2010 Klokkan ringir í Míni jólabók
2014 Tá ið Antinis fangaði seyðatjóvarnar í Míni Jólabók
Umrøða:
Marius Johannesen: Klokkan ringir. Skúlablaðið 1962
Arnbjørn Danielsen: Sociale og psykologiske elementer i Martin Joensens romaner og fem noveller. Høvuðsritgerð, Københavns Universitet 1978
J.P.H.: Martin Joensen. Barnablaðið nr. 4
Jógvan Isaksen: Færøsk litteratur. Vindrose 1993
Erhard Jacobsen: og so veit eg eina vakra søgu. BFL 2006. bls. 31-33
Heiður:
1962 M. A. Jacobsens heiðurslønin


text:
Veitst tú hvørji tekin kunnu benda á blóðtøpp í heilanum, og kennir tú týdningin av at koma á sjúkrahúsið beinanvegin?
Um tú verður rakt/ur av blóðtøppi í heilanum, er tað avgerandi, at tú fært viðgerð skjótast møguligt.
Kemur tú á sjúkrahúsið beinanvegin eftir fyrsta tekinið um blóðtøpp, er tað møguleiki fyri, at tú kanst fáa heilivág, sum kann upploysa blóðtøppin. Hetta verður kallað trombolysa.
Jú fyrr, viðgerðin fer í gongd, jú størri eru møguleikarnir fyri at koma burturúr hesum við góðum úrsliti.
Les her, um hvørji tekin eru um blóðtøpp.


text:
Lýsing eftir uppskotum til fyrilestrar
Granskingarsamstarvið millum Fróðskaparsetur Føroya og Háskóla Íslands bjóðar øllum áhugaðum til ráðstevnu 24.-25. august 2013.
Granskarar, lesandi og onnur áhugað verða hervið boðin at senda okkum uppskot til fyrilestur, sum tey hava hug at halda. Tað ber eisini til at bjóða fram verkstovu (workshop) við minst trimum luttakarum um okkurt ávíst evni. Sí nærri upplýsingar niðanfyri.
Fyrilestrarnir skulu vera 30 minuttir, spurningar og umrøða íroknað.
Ráðstevnan er fleirvísindalig, soleiðis at skilja, at granskarar og lesandi kunnu bjóða sær til at halda fyrilestur um eitt og hvørt evni, sum kann hava áhuga í Føroyum og/ella Íslandi. Samstundis er ætlanin serliga at varpa ljós á
film
og
føroyskt/íslendskt mál úr náms- og undirvísingarfrøðiligum sjónarhorni
-tvey týdningarmikil og tíðarbær evnir, sum kunnu lýsast og viðgerast á ymsan hátt hvørt sær men eru harumframt samantvinnað í okkara modernaða veruleika.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Russiskir myndugleikar hava nú almannakunngjørt videoupptøkur frá vanlukkuøkinum, sum liggur tætt við býin Argunovo. Í upptøkunum sæst bjargingarliðið, sum leita eftir sporum frá vanlukkuni.
Vladimir Puchkov, russiskur kreppuráðharri, vónar, at arbeiðið verður liðugt áðrenn ein vika er farin.
Enn er óvist, hvør orsøkin til flogvanlukkuna var, men bjargingarfólk hava tó funnið tann eina svarta kassan, og hann er eftir øllum at døma í góðum standi og klárur til at verða kannaður.
Sambært myndugleikunum er talan um menniskjasligt mistak, tøkniligan feil ella ein feil, ið varð íkomin vegna veður.


text:
Útbúgving
Ein útbúgving betrar um førleikan hjá umsøkjarum og kann geva fleiri møguleikar til arbeiðsmarknaðin. Treytir
Fyri at fáa endurbúgvingarstuðul frá Almannaverkinum, skal umsøkjarin hava ein skerdan førleika av heilsuligum ella sosialum ávum. Útlit fyri starvsetan á arbeiðsmarknaðinum eftir loknað útbúgving skal verða til staðar, og skal hava við sær fíggjarligt sjálvbjargni. Útbúgvingarleið
Útgangsstøðið er allar førleikagevandi útbúgvingar. Avgerandi er, at útbúgvingin kann hava við sær, at umsøkjarin fær eitt starv, ið gevur fíggjarligt sjálvbjargni. Almannaverkið tekur avgerð um útbúgvingarleiðina. Atlit til ynski frá umsøkjaranum verður tikið, um mett verður, at ynskið samsvarar við hansara førleika. Endurbúgving skal fremjast á skjótast gjørligan hátt, og í Føroyum um gjørligt. Fíggjarlig viðurskiftir
Umsøkjarin fær eina veiting frá Almannaverkinum undir útbúgving. Veitingin svarar til eina forsorgarveiting, ið er ein grundupphædd umframt aðrar rímiligar fastar útreiðslur. Veitingin er ikki skattskyldug og kann í mesta lagi svara til dagpengahámarkið. Undir serligum umstøðum kann dagpengahámarkið hækkast. Er møguleiki at søkja lestrarstuðul ella barnastuðul frá Stuðulsstovninum, skal hesin søkjast, tí stuðulin verður mótroknaður veitingini frá Almannaverkinum. Allar inntøkur hjá umsøkjaranum verða mótroknaðar í veitingini frá Almannaverkinum. Dømir um inntøkur sum verða mótroknaðar: Lønarinntøka, stuðul, feriuløn, skattskyldig pensjón, avlopsskattur, gávur og vinningar. Eftirmetingar
Almannaverkið fer við jøvnum millumbilum at biðja útbúgvingarstovnin um frágreiðing og meting av, hvussu tað gongur fakliga og um avrit av úrslitum. Útbúgvingarstovnurin verður eisini biðin um at boða Almannaverkinum frá, um undirvísingin verður fylgd á nøktandi hátt.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Umsóknarblað til endurbúgving er á síðuni oyðubløð.
Ein útbúgving betrar um førleikan hjá umsøkjarum og kann geva fleiri møguleikar til arbeiðsmarknaðin.
Treytir
Fyri at fáa endurbúgvingarstuðul frá Almannaverkinum, skal umsøkjarin hava ein skerdan førleika av heilsuligum ella sosialum ávum. Útlit fyri starvsetan á arbeiðsmarknaðinum eftir loknað útbúgving skal verða til staðar, og skal hava við sær fíggjarligt sjálvbjargni.
Útbúgvingarleið
Útgangsstøðið er allar førleikagevandi útbúgvingar. Avgerandi er, at útbúgvingin kann hava við sær, at umsøkjarin fær eitt starv, ið gevur fíggjarligt sjálvbjargni. Almannaverkið tekur avgerð um útbúgvingarleiðina. Atlit til ynski frá umsøkjaranum verður tikið, um mett verður, at ynskið samsvarar við hansara førleika. Endurbúgving skal fremjast á skjótast gjørligan hátt, og í Føroyum um gjørligt. Fíggjarlig viðurskiftir
Umsøkjarin fær eina veiting frá Almannaverkinum undir útbúgving. Veitingin svarar til eina forsorgarveiting, ið er ein grundupphædd umframt aðrar rímiligar fastar útreiðslur. Veitingin er ikki skattskyldug og kann í mesta lagi svara til dagpengahámarkið. Undir serligum umstøðum kann dagpengahámarkið hækkast. Er møguleiki at søkja lestrarstuðul ella barnastuðul frá Stuðulsstovninum, skal hesin søkjast, tí stuðulin verður mótroknaður veitingini frá Almannaverkinum. Allar inntøkur hjá umsøkjaranum verða mótroknaðar í veitingini frá Almannaverkinum. Dømir um inntøkur sum verða mótroknaðar: Lønarinntøka, stuðul, feriuløn, skattskyldig pensjón, avlopsskattur, gávur og vinningar. Eftirmetingar
Almannaverkið fer við jøvnum millumbilum at biðja útbúgvingarstovnin um frágreiðing og meting av, hvussu tað gongur fakliga og um avrit av úrslitum. Útbúgvingarstovnurin verður eisini biðin um at boða Almannaverkinum frá, um undirvísingin verður fylgd á nøktandi hátt.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Útgangsstøðið er allar førleikagevandi útbúgvingar. Avgerandi er, at útbúgvingin kann hava við sær, at umsøkjarin fær eitt starv, ið gevur fíggjarligt sjálvbjargni.
Almannaverkið tekur avgerð um útbúgvingarleiðina. Atlit til ynski frá umsøkjaranum verður tikið, um mett verður, at ynskið samsvarar við hansara førleika.
Endurbúgving skal fremjast á skjótast gjørligan hátt, og í Føroyum um gjørligt.
Fíggjarlig viðurskiftir
Umsøkjarin fær eina veiting frá Almannaverkinum undir útbúgving. Veitingin svarar til eina forsorgarveiting, ið er ein grundupphædd umframt aðrar rímiligar fastar útreiðslur. Veitingin er ikki skattskyldug og kann í mesta lagi svara til dagpengahámarkið. Undir serligum umstøðum kann dagpengahámarkið hækkast.
Er møguleiki at søkja lestrarstuðul ella barnastuðul frá Stuðulsstovninum, skal hesin søkjast, tí stuðulin verður mótroknaður veitingini frá Almannaverkinum.
Allar inntøkur hjá umsøkjaranum verða mótroknaðar í veitingini frá Almannaverkinum. Dømir um inntøkur sum verða mótroknaðar: Lønarinntøka, stuðul, feriuløn, skattskyldig pensjón, avlopsskattur, gávur og vinningar.
Eftirmetingar
Almannaverkið fer við jøvnum millumbilum at biðja útbúgvingarstovnin um frágreiðing og meting av, hvussu tað gongur fakliga og um avrit av úrslitum. Útbúgvingarstovnurin verður eisini biðin um at boða Almannaverkinum frá, um undirvísingin verður fylgd á nøktandi hátt.
Hetta fyri at taka støðu til, um skipanin skal halda fram óbroytt, um broytingar skulu gerast ella um skipanin skal steðgast.
Dagført tann 04-09-2013


text:
1. Harri, mínar troyttu hendur
rætti eg ímóti tær,
biði, at tú hjálp mær sendir,
tá ið heimur harðast slær.
2. Skjól og skjøldur, Guð mín, ver mær,
brynja mín í lívsins stríð’,
Andans svørð tú gev og herð mær,
tá meg herjar heljar ríð!
3. Eri eg í víggi staddur,
inni ikki vilja tín,
falli, um enn brynjuklæddur,
reis meg aftur, Harri mín.
4. Gloym, o, Guð mín, misgerð mína,
hana søkk í djúpan sjó;
Harri, fyri miskunn tína,
reinan tváa meg sum snjó!
5. Fram við míni lívsleið stendur
ritað: Hann ov veikur var!
Harri, mínar tómu hendur
rætti eg ímóti tær.
Steingrím NiclasenGoym tekstin


text:
Tíðindi ganga í løtuni um, at amerikanska oljufelagið Chevron hevur fingið fyrispurning frá einum oljufelag um at keypa tess ognarlut í stóru Rosebank oljukelduni skamt frá føroyska markinum. Tað ljóðar sambært Upstream, at tað skal vera norska felagið Equinor (fyrrverandi Statoil), sum hevur í kvittanum at keypa seg inn í aftur Rosebank. Tá felagið at Statoil var tað partur av Rosebank loyvinum men ringu tíðirnar í oljuvinnuni eftir prísfallið í 2014 høvdu við sær, at Statoil tá seldi seg burtur úr loyvinum. Nú kostnaðurin fyri at útbyggja oljukelduna er lækkaður munandi, og oljuprísurin samtíðis er hækkaður nógv, eru aftur boð eftir Rosebank kelduni. At eitt felag sum Equinor við hesum er við at koma aftur á Atlantsmótið hevur sjálvandi stóran týdning fyri bretska oljuvinnu, men eisini fyri vónirnar hjá føroyingum at fáa gongd á aftur leitingina. Statoil mundi vera eitt av teimum feløgunum, sum brúkti mest orku uppá leiting við Føroyar, men rýmdi eftir fleiri miseydaðar brunnar. Felagið hevði tó staðfest eina virkna kolvetnisskipan í føroysku undirgrundini.Um Equinor nú ætlar sær undir aftur virksemi so nær Føroyum kann verða gitt, at tað fyrr ella seinni eisini fer at hyggja aftur eftir loyvum føroysku megin markið.
Nú Equinor eftir øllum døma er við at ogna sær leiklutin hjá Chevron sum fyristøðufelag fyri hesi kelduni við 40%, bendir alt á, at leingi væntaða útbyggingin hevur fingið grønt ljós. Rosebank var funnið í 2004 og síðani hava verið skiftandi hugsanir um eina útbygging. Chevron hevur arbeitt við møguligari útbygging men hevur so aftur lagt hana á hillina, men ætlanin var at taka endaliga støðu í 2019. Nú Equinor kemur inn í myndina og vil keypa partin hjá Chevron má tað væl merkja, at Equinor hevur gjørt av at brúka tíggjutals mia. kr. uppá eina útbygging saman við oljufeløgunum Siccar Point, 20% og Suncore, 40%.
Viðmerkjarar siga, at tað má vera eitt felag, sum hevur góða fíggjarliga orku, sum vil keypa seg inn í Rosebank, og tí kundi tað væl verið Equinor, sum jú frammanundan hevur øll tey neyðugu dataiini frá sínum ognarskapi nøkur ár herfyri. Men Total hevur eisini verið mett sum ein møguligur keypari. Tað verður mett at kosta umleið 50 mia. kr. at útbyggja kelduna. Keldan er mett at goyma 300 mió. tunnur av olju og er harvið tann størsta á bretska landgrunninum, sum enn ikki er útbygd. Ein útbygging fer at fevna um eitt nýtt framleiðsluskip, sum longu er sett í útboð av Chevron. Eisini skulu 20 framleiðslubrunnar borast. Verður avgerð tikin um at byggja út fyrst í 2019, so kann oljan renna í 2024. Tá verður tað tann oljuframleiðslan, sum liggur næst føroyska markinum, umleið 20 kilometrar frá. Jú oljuvinnan nærkast Føroyum í hvørjum.


text:
Stušul til stakśtreišslur Hevur tś veriš fyri eini almannahending so sum sjśku, barnsburši, samlķvssliti, vantandi arbeišsmųguleikum ella ųšrum, er mųguleiki at fįa fķggjarligan stušul til stakśtreišslur, um tś ikki er fųr/-ur fyri at gjalda śtreišsluna.
Almannaverkiš ger śtrokning av fķggjarliga tųrvinum ķ hvųrjum einstųkum fųri. Hevur tś einki ella lķtiš til avlops, tį inntųkur og śtreišslur verša samanbornar, kann fullur ella partvķsur stušul veitast. Taš er ein treyt, at tś ikki hevur ogn at nżta til endamįliš.
Treytin er eisini, at talan skal verša um eina rķmiliga grundaša stakśtreišslu, sum kann hótta fķggjarstųšu tķna. Meginreglan er, at tś eigur at sųkja um stušul, įšrenn tś bindir teg fyri śtreišsluni.
Sum dųmi um rķmiligar stakśtreišslur kunnu nevnast śtreišslur til hśsarhaldstól, sum er gingiš fyri, brillur, sum eru brįneyšugar, barnaśtgerš o.l. Fyritreyt fyri at fįa goldiš stakśtreišslur er harumframt, at taš er mett neyšugt at veita stušul fyri at umsųkjarin og familjan skulu klįra seg sjįlvi ķ framtķšini.
Umsóknarblaš til stušul til stakśtreišslur er at finna undir oyšublųš.
Hevur tś veriš fyri eini almannahending so sum sjśku, barnsburši, samlķvssliti, vantandi arbeišsmųguleikum ella ųšrum, er mųguleiki at fįa fķggjarligan stušul til stakśtreišslur, um tś ikki er fųr/-ur fyri at gjalda śtreišsluna.
Dagført tann 03-09-2013


text:
Eingin vinnugranskari verður stuðlaður í løtuni.
Higartil hevur FVG/FVR stuðlað 4 vinnugranskingar hjá fyritøkunum United Seafood (2005), JFK (2005), Havsbrún (2007) og Atlantic Biotech (2008/9-2012/13 - nógv seinkað)
Vinnugranskari innan KT.doc
Ávegisfrágreiðing og umbøn um framhald fyri 2005.doc
Vinnugranskari í sjómatartrygd.doc
Ávegisfrásøgn og umbøn um framhald fyri 2005.doc
Vinnugranskari til Menning av Eftirgjørdum Agni.doc
Vinnugranskaraætlanin vardi í eitt ár. Hon helt uppat í úrtíð, vegna serligar umstøður. Ein frágreiðing er gjørt fyri verkætlanina Verkætlanarfrágreiðing 2007.doc
Agn.ppt fyrilestur um eftirgjørt agn 14. juni 2007
Vinnugranskaraverkætlan hjá Atlantic Biotechnology (2008). Verkætlanin varð nógv seinkað. Hon byrjaði í 1. mai 2009 og serligar umstøður gjørdi, at verkætlanin bleiv nógv seinkað. Verkætlanin varð ikki liðug fyrr enn í 2012 og varð løgt fram á Framløgudegnum í 2013.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Góðan dag, øll somul
Mangan verður tikið til, at ein sigur hevur nógvar fadrar, men ósigrar eru foreldraleysir.
Hendan hátíðarløtan í dag kennist sum ein søtur sigur fyri okkum í Klaksvíkar Býráð, og eg ivist ikki í, at vit eru nógv, sum samgleðast hesa løtuna.
Sigrar hava ikki bara nógvar fadrar, teir eru eisini gjørdir burturúr nógvum ymiskum tilfari.
***
Fyrst og fremst er neyðugt at seta sær eitt mál.
Og sum flestu ítróttarfólk vita, so er eisini mangan neyðugt at petta sundur í fleiri ymisk deilmál.
Rennarin tekur ein kilometur í senn og fótbóltsspælarin ein dyst í senn.
Báðir vilja vinna alla kappingina, men báðir vita eisini sum er, at teir mugu taka eitt stig í senn.
Tað sama kunnu vit siga um hetta, sum vit hátíðarhalda í dag.
At tit hjá Almannaverkinum eru komin uppá pláss her á veghæddini á Fornagørðum, er eitt týðandi deilmál í heildarætlanini við bygninginum.
Her skulu ymiskar heilsu- og trivnaðartænastur til borgaran savnast undir einum taki.
Nú er Almannaverkið komið uppá pláss, og tit leggjast afturat Heilsutrygd, sum fyri tíð síðan flutti inn á ovastu hædd og Gigni, sum er granni hjá tykkum her á veghæddini.
Eg havi latið mær fortalt, at tit øll higartil eru komin væl uppá pláss, og eg vóni sjálvsagt, at tit øll fara at trívast ordiliga væl.
***
Tá vit nú eru komin so langt, so er hóskandi at gera sum rennarin og fótbóltsspælarin, nevniliga at venda eygunum móti næsta kilometri og næsta dysti.
Barnaverndartænastan og Námsfrøðiliga ráðgevingin hjá Klaksvíkar kommunu flyta inn á miðhæddina, tá neyðugu umvælingarnar eru framdar.
Og tá allar hesar tænastur verða staðsettar her undir sama taki, eru vit heilt nær málinum við húsinum á Fornagørðum.
Tá hava vit fjølbroyttar tænastur mitt í býnum, har borgarin, fakliga ekspertisan og sparringin er í hásæti.
Endaliga málið er rokkið, tá hendan savningin av vitan og trivnaðarfremjandi tænastum hevur funnið seg til rættis í bygninginum, har samstarv og sparring vónandi verður gerandiskostur hjá øllum, sum starvast og vitja her í húsinum.
***
Dreymurin og ætlanin við hesum húsinum er sprottin burturúr vakstrarætlanini, sum varð gjørd fyri Klaksvíkar kommunu í 2010.
Tá settu vit okkum sum mál, at fleiri góð og fjølbroytt vitanarstørv skuldu skapast og staðsetast her í Klaksvík, og málið og ætlanin við húsinum her er komið burturúr júst hesum.
Tí kennist sigurin eisini serliga søtur, tí hetta er eitt mál, sum vit hava miðjað ímóti í drúgva tíð og sum hevur kravt nógva orku og stórt tolsemi hjá øllum pørtum.
Stóra takk fyri tað.
***
Um vit skulu halda okkum til ítróttarmetaforin, so er tað jú vanligt at kunna staðfesta, at ongin kemur á mál púra einsamallur. Sigrar eru liðavrik og hava nógvar fadrar.
Hesin er onki undantak. Húsið á Fornagørðum er úrslitið av einum ómetaliga góðum og gevandi samstarvi millum nógvar ymiskar aktørar.
Góðu tit øll, sum hava deildir og bústað her í húsinum.
Almannaverkið og harvið eisini Almannamálaráðið, takk fyri frálíkt samstarv, sum í dag enn einaferð kemur til sjóndar í almennari móttøku fyri almennum stovni við nýggjari adressu í Klaksvík.
Og eisini tit hjá Heilsutrygd, Gigni og tit hjá felagnum Christian í Grótinum, sum eiga bygningin.
Og góðu øll, sum á ein og annan hátt eiga lut í hesi stóru verkætlan.
Hjartans takk fyri tað fyrimyndarliga samstarvið, sum er orsøkin til, at vit yvirhøvur kunnu standa her í dag.
Hjartaliga til lukku og vælkomin uppá pláss.
Takk fyri.
Jógvan Skorheim


text:
Ein kommuna tríggjar bygdir
Í Húsavíkar kommunu eru tríggjar bygdir. Dalur, Húsavík og Skarvanes. Hesar tríggjar, saman við Skálavík, verða ofta nevndar “eysturbygdirnar.”
Kirkja og bygdarhús eru í Húsavík og Dali, og í báðum støðum er eitt virkið felagslív. Dalur hevur dansifelagið Stígum Fast, og Í Húsavík er ungmannafelagið Sólarris.
Skarvanes var útdeyð fyri nøkrum árum síðani, men í dag búgva 13 vaksin og børn í bygdini.
Húsavíkar kommuna hevur gjørt samstarv við Sands kommunu, so børnini í kommununi kunnu ganga í dagstovni og í skúla á Sandi. Tey størru børnini ganga í Sandoyar Meginskúla. Til báðar skúlarnar er busssamband.
Kommunuskrivstovan
Skúlavegur 3
230 Húsavík
Tlf 361483
Fax 361590
Teldupostur: husfrugv@post.olivant.fo
Kommunuskrivari:
Eyðvør Dam
tlf. 261540
Borgarstjóri:
Brynhild Sørensen
tlf. 263679
Flyt higar
Hevur tú hugsað um at flyta higar? Her finnur tú upplýsingar um pendling, barnaansing og annað av týdningi. Eisini nakrar frásagnir frá fólki, sum hava valt Sandoynna og eru glað fyri tað.
Handlar & fyritøkur
Skal tú keypa inn ella eina gávu? Riggar teldan ikki? Treingja húsini ella bilurin til eina kerliga hond? Nógvar tænastur finnast á Sandoynni.
Ferðast í Sandoynni
Nógv hava funnið útav, at Sandoyggin er ein perla at halda frí í, og koma aftur ferð eftir ferð. Finn íblástur her.
Kommunal kunning
Her kann tú síggja ymiska kunning frá Húsavíkar kommunustýrið
Kunning
Hugsunardagur í Skopunar Kirkju
Í samband við, at Lord Baden Powell, upphavsmaður til skótarørsluna kring heimin, og kona hansara Olave høvdu havt føðingardag tann 22. februar, skipa
Fíggjarætlanin hjá Skopunar Kommunu samtykt
Fíggjarætlanin fyri 2018 hjá Skopunar Kommunu varð endaliga samtykt á stýrisfundi, tann 28. nov 2017. 1. Skattaprosentið lækkaði eitt
-


text:
Trúvirðið Bíbliunar
Bíblian er Guðs Orð, og er grundarlagið undir tí Kristnu trúnni. Vit trúgva at Guð við sínum vísdómi hevur givið okkum nakrar grundleggjandi sannleikar, og at hesir sannleikar eru niður skrivaðir í Bíbliuni. Tí hevur onkur til stuttleikar sagt, at Bible stendur fyri: Basic Instructions Before Leaving Earth
Bíblian er innihaldsliga:
- 66 bøkur
- 44 høvundar
- skriva í trimum heimspørtum
- skriva á trimum málum
- niður skriva í einum 1600 ára tíðarskeiði
Bíblian er tó samanhangandi í sínum boðskapi, og greiður frá søguni hjá Ísrael (Guðs útvalda fólkið), sum Hann lat Jesus føðast inn í mannaættina við. Bíblian er deild upp í tveir høvuðspartar, tað gamla testamentið og tað nýggja testamentið, men hesi eru tó tætt knýtt hvørt at øðrum:
“Eins og Móses lyfti upp ormin í oyðimørkini, so skal Menniskjasonurin verða lyftur upp,
fyri at hvør tann, sum trýr, skal hava ævigt lív í Honum.
Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív.
Ikki sendi Gud Son Sín í heimin, fyri at Hann skal døma heimin, men fyri at heimurin skal verða frelstur við Honum.” – John 1:14-17
Trúvirðið
Tað er ongin loyna, at eg seti nógv fokus á trúarverju á blogginum, og ein atfinning man altíð finnur ímillum guðloysingar er sjálvandi atfinningin, at Bíblian ikki hevur nakað trúvirðið.
Tann yvirskeptiski
Verður tann yvir skeptiski nakrantíð nøgdur? James Croft (guðloysingur) segði soljóðandi í einari radio sending á unbelievable:
“The amount of eyewitness testimony of the death and resurrection of Jesus can never be enough to convince me, and it shouldn’t be enough to convince any reasonable person. I would never accept any amount of testimony as evidence of the resurrection. The only way I would accept the death and resurrection of anyone is if there were detailed medical records, and there were medical professionals there to verify the death, and I could stand beside the corpse myself, watching what happened.”
Hvussu kann ein tílíkur persónur nakrantíð finna prógv nokk? Hann hevur longu avgjørt við sær sjálvum, at hann vil aldrin góðtaka nakað prógv. Hetta er ikki ein neutral áskoðan, hetta er ein filosofisk neilig áskoðan, sum hevur ávirkan á úrslitið áðrenn roknistykkið er byrjað, akkurát sum við tí kosmologiska argumentinum.
Bíblian sjálv ger ikki nógv burtur úr at prógva seg sjálva, tað er ein sjálvfylgja. Tað er ikki Guð sum er á ákærubonkinum, men Hann er tann alvitandi og alvaldandi dómarin yvir okkara hjørtum.
Profeti (Gamla testamenti)
Sum eg nevndi áður, so handlar serliga gamla testamenti um lyfti Guðs, at Jesus skal koma í heimin og frelsa hvønn tann sum trýr.
Her eru nøkur dømir uppá Bíbilsk profetir um tann lovaða Messias:
Sálmur 22:15-19 (ár 1000 f.Kr.), ” Eg eri sum vatn, ið verður stoytt niður, allir liðir Mínir fara sundur; hjarta Mítt er vorðið sum vaks, tað bráðnar í brósti Mínum. Máttur Mín er tornaður upp sum pottabrot, tungan loðar føst í gómum Mínum, og Tú leggur Meg niður í dust deyðans. Tí hundar standa rundan um Meg, hinir óndu í hópatali sláa ring um Meg; teir hava stungið Meg ígjøgnum hendur og føtur. Eg fái talt øll bein Míni; teir hyggja at Mær og halda frægd at tí. Klæði Míni býta teir ímillum sín, um kyrtilin kasta teir lut.”
Hesin sálmurin er skrivaður 1000 ár áðrenn Jesus kom, og 400 ár áðrenn krossfesting var uppfunnin. Tó so verður krossfestingin upppensla fyri okkum her. Tað áhugaverda er eisini, at Jesus endurgav Sálma 22:1, tí Hann visti at sálmurin var um seg.
Mika 5:1 (ár 500 f.Kr.), “Men tú Betlehem, Efrata, sum so lítið hevur at týða til at vera millum túsund Juda! Úr tær skal ein ganga Mær út, sum skal vera høvdingi Ísraels. Uppruni Hansara er úr forðum, frá fortíðardøgum.”
Her verður profetera hvar Jesus fór at vera føddur.
Jesus fór at vera føddur av einari moyggj, sum eg eisini hava skriva um aðrar staðir:
Esajas 7:14 ” Tí skal nú Harrin sjálvur geva tykkum tekin: Moyggj skal verða við barn og eiga son, og hon gevur Honum navnið Immanuel.
Esajas 53:3, ” Vanvirdur var Hann – fólk vendi sær frá Honum – maður, fullur av pínum og kunnigur við sjúku; Hann var sum ein, ið fólk fjalir andlitið fyri, vanvirdur, vit roknaðu Hann fyri einki.”
Esajas 40:3, ” Hoyr! Ein er, sum rópar: “Gerið í oyðimørkini HARRANUM veg til reiðar! Javnið Gudi okkara vegin, har sum óbygt er!'”
Zakarias 12:10, ” Men yvir hús Dávids og yvir tey, sum í Jerúsalem búgva, skal Eg hella út náðiandan og bønarandan; tey skulu venda eygunum móti Honum, sum tey hava stungið ígjøgnum; tey skulu syrgja Hann, sum ein syrgir einasta son sín, og gráta sárliga eftir Hann, sum ein grætur eftir frumborna sín.”
Jesu lív og læra (Nýggja Testamenti)
Innan fyri tað akademiska stendur uppreisn Jesusar sera sterkt, tað er einans í gølubløðum og sensatiónellum filmum, at kritikarar sleppa fram at við sínum altíð væl seljandi boðskapi um, at alt nýggja testamenti bert er ein stór samansvørjing.
Ongin annar søguliga kendur persónur er so væl dokumenteraður sum Jesus, tað eru umleið 24,000 eintøk av nýggja testamenti, tey upprunaligu handritini av teimum synoptisku evangeliunum eru frá ár 55-70, harav elstu avritini eru frá ár 150-200. Jóhannesar evangeliið var ivaleyst skrivað um ár 90, harav elsta avritið er úr 100-150 og fleiri frá miðjuni til endan av 2 árhundrað (øld).
Legendir
Um vit ímynda okkum, at tað hendi ein stór vanlukka í onkrari bygd, og øll bygdin var til staðar sum vitni, so hevði ein íspunnin søga ikki liva leingi. Tað sama er við nýggja testamentinum. Tíðarskeiðið er ov stutt til, at tað kann burtur forklárast sum ein søgn (Robin Hood o.a.). Sambært Sherwin-White professara í grikskari og rómverskari søgu, so eru tvey ættarlið ikki nokk til sagnir. Samanbera vit hetta við evangelini og brøvini (ár 40-70), so gekk hetta fyri seg í tí fyrsta ættarliðinum, tískill vóru fleiri eygnavitni enn á lívið. Pínslusøgubroti hjá vár Harra, sum vit lesa um í Markus evangeliumi er bert 7 ár eftir hendingina sigur Rudolf Pesch. Bræv Paulusar til Korint prógvar eisini, at hesin boðskapurin var kendur millum manna, tí brævið varð skriva áðrenn evangelini vóru niðurskrivaði.
Tað er trist, at hesir so kallaðu kritikarar, sum geva íblástur til filmar so sum The DaVinci Code, ikki eru meira kritiskir enn so, teir nýta tilfar sum er uml. tvey ættarlið eldri og tískil við sagnar eyðkenni.Eitt dømi er Judasar evangelium.
Í 2012 varð eitt papýrus funnið, sum skuldi eita seg at prógva, at Jesus var giftur við Mariu, hetta bleiv nógv skriva um í bløðum og tíðindasendingum. Hetta er nú mótprógva, men tann boðskapurin er ikki líka spennandi, og kemur tí ikki út til fjøldina.
Rithøvundar
Lukas hevur skriva bæði Lukas Evangeliið og Ápostlasøguna. Hann var ein væl lærdur maður, hann fylgdist við Paulusi allan vegin frá Turkalandi og til seinast til Jerusalem. Lukas vildi finna út av sannleikanum og dokumenteraði sannleikan!
Við tað at mangir hava tikið sær fyri at seta saman frásøgn um tað, sum hent hevur millum okkara –
soleiðis sum teir, ið av fyrstu tíð vóru eygnavitni, og sum gjørdust tænarar orðsins, hava sagt fyri okkum –
so havi eisini eg, eftir at eg gjølla havi rannsakað alt av fyrstu tíð, sett mær fyri at skriva tær tað niður, hvørt eftir annað, hávirdi Teofilus,
fyri at tú kanst sanna, hvussu álítandi tað er, sum tú hevur hoyrt frásagt. –Luk 1:1-4
Lukas møtti tískil eisini eygnavitnunum í Jerusalem, vit fáa ikki at vita hvørji, men kanska móður Jesus? Kanska hetta er orsøkin til at Lukasar Evangeliið hevur so nógvar upplýsingar frá áðrenn føðingini.
“The confirmation of history in Acts is overwhelming. Any attempt to reject its historicity even in matters of detail must now appear absurd”(1)
“Luke is a historian of the first rank…. This author should be placed along with the very greatest of historians.”(2)
Nú fari eg at gevast við tí søguliga partinum. Um tú vilt lesa NÓGV meira um evni, so les á blogginum hjá Høgna Johannesen (Kristindómur-Svarar). Men Áðrenn eg fari víðari til tann vísindaliga partin, so vil eg minna á Orð Jesusar:
Men hann segði við hann: “Hoyra teir ikki Móses og profetarnar, lata teir seg heldur ikki yvirtala, um onkur rísur upp frá hinum deyðu.”” Lukas 16:31
Ein logisk trúgv frelsir ongan, tað er ikki nokk at vita um Jesus! Lærusveinarnir kendu Jesus persónliga, 11 av teimum 12 doyðu pínsludeyða fyri sína trúgv, hetta var ikki til stuttleikar, ikki fyri heiður, men tí at Heilagi Andin hevði opnað eyguni á teimum, so teir veruliga kendu Jesus.
Vísindaligi parturin
Tað eru yvir 300 profetir um Messias sum gingu í uppfyllilsi við Jesusi. Dr Peter Stoner (3) frá MIT roknaði út sannlíkindini fyri at Jesus kundi uppfylla bert 8 av teimum profetiunum, og er tað 1×1017. Hetta talið eitur 100 quadrillion, ella 100 milliónir billiónir.
Um vit nú bert taka 48 profetiir, so verður talið heilt ótrúligt: 1×10157. Tíanverri kann eg ikki fortelja tær hvussu talið eitur 😉
Fornfrøðin hevur ferð aftaná ferð prógva trúvirðið, sjálvt tá ið fornfrøðingar hava sagt seg kunna mótprógva Bíbliuna, so hevur fornfrøðin hóast alt hvørja ferð noyðst at trekt í land og viðgingið at enn einaferð er Bíblian spot on! Eitt dømi er fornfrøðingurin William Mitchell Ramsay, hann fór til lítla Asia við tí fyri eyga at mótprógva Lukasar evangelium. William bleiv so yvirbevístur av øllum detaljunum hann kendi aftur, at hann sjálvur bleiv ein trúgvandi
“It is not too much to say that it was the rise of the science of archeology that broke the deadlock between historians and the orthodox Christian. Little by little, one city after another, one civilization after another, one culture after another, whose memories were enshrined only in the Bible, were restored to their proper places in ancient history by the studies of archeologists…. Contemporary records of biblical events have been unearthed and the uniqueness of biblical revelation has been emphasized by contrast and comparison to newly discovered religions of ancient peoples. Nowhere has archeological discovery refuted the Bible as history.” John Elder (fornfrøðingur)
Pætur Ápostul sleppur at fáa síðsta orðið:
“Tí ikki var tað snilt upphugsaðum ævintýrum, vit gingu eftir, táið vit kunngjørdu tykkum kraft og komu Harra okkara Jesu Krists; nei, vit vóru eygnavitni til hátign Hansara” – 2 Pætur 1:16
(1) A. N. Sherwin-White, Roman Society and Roman Law in the New Testament (Oxford: Clarendon Press, 1963), 189
(2) William M. Ramsay, The Bearing of Recent Discovery on the Trustworthiness of the New Testament (London: Hodder & Stoughton, 1915), 222
(3) ScienceSpeaks
Trackbacks / Pingbacks
- 09/08/2013 -
- 20/04/2014 -
- 23/04/2014 -


text:
Hópurin til EM í Spania úttikin
Í døgunum 18. til 23. septembur fer føroyska landsliðið í borðtennis at luttaka í EM í einmansleiki, sum verður í spanska býnum Alicante. Føroyski landsliðsvenjarin, Simon Nykjær-Fisher, hevur úttikið ein spennandi føroyskan hóp til kappingina.
Tey, sum eru úttikin, eru:
Fróði Fríðason Jensen (Amager BTK)
Hallur Thorsteinsson (Amager BTK)
Durita Fríðadóttir Jensen (Tór)
Sólja Hilduberg Djurhuus (Tór)
Hetta verður fyrstuferð, at hesi fýra royna seg í EM. Tað eru nevniliga nøkur ár síðan, at Føroyar seinast luttóku í EM. Fróði Fríðason Jensen, Hallur Thorsteinsson og Durita Fríðadóttir Jensen hava áður luttikið í HM, men hinvegin verður hetta fyrstuferð, at tann einans 15 ára gamla Sólja Hilduberg Djurhuus fer at royna seg í stórari altjóða kapping.
Støðið í EM er høgt. Roknast kann tó við, at Føroyar kunnu máta seg við tey smærru londini í kappingini. Hesi londini eru meira á okkara støði, og leikarar okkara kenna mótstøðuna aftur frá eitt nú oyggjaleikum og Arctic Open.
- Sum eg havi skilt, so kemur man at møta onkrum rímiliga sterkum, miðal sterkum og onkrum, sum er á sínum egna støði. Summir dystir vera meira eitt upplivilsi enn nakað annað, meðan vit satsa uppá at taka onkrar sigrar ímóti teimum veikaru spælarunum, sigur ein av landsliðsleikarunum, Hallur Thorsteinsson.
EM-luttøkan er partur av menningarætlanini hjá Borðtennissambandi Føroya, har tiltøk eru sett í verk fyri at skapa økt virksemi í føroyskum borðtennis og at hækka um støðið bæði í ungdómsdeildini og elituni. Fyri framman í hesari menningarætlanini eru eisini skúlavitjanir í septembur og ungdómskapping í Íslandi í oktobur.


text:
Ismail Haniyeh, leiðarin í Hamas, eggjar nú palestinum til ein nýggjan uppreistur - til eitt triðja intifada.
Hetta hendir, eftir at Trump í gjár, vegna ta amerikonsku stjórnina, boðaði frá, at hann viðurkennir Jerusalem sum høvuðsstað í Ísrael, og at tann amerikonska sendistovan í Tel Aviv nú verður flutt til Jerusalem.
Hesini boðini hava ikki skapt gleði í Palestina.
- Vit eggja til, og vit eiga at arbeiða fyri at byrja eitt nýtt intifada ímóti tí zionistiska fíggindanum, segði Ismail Haniyeh í einari røðu í Gaza, sambært Reuters.
Hann legði aftrat, at...
- Uppreisturin skal byrja í morgin og halda fram, so eini greið boð verða send til amerikanska forsetan. Vit vilja hava, at uppreisturin heldur á, so at Trump og hertakararnir koma at angra hesa avgerðina. Hendan avgerðin hevur dripið friðartilgongdina.
Hamas hevur havt ræðið í Gaza síðan 2005, tá Ísrael tók seg aftur úr økinum.
Tann fyrsta intifadain var í 1987 og tann seinna í ár 2000. Undir tí seinru intafadaini mistu fleiri hundrað ísrealittar lívið eftir yvirgangsálop frá persónum, sum høvdu tilknýti til Hamas.
Um tú veitst okkurt, sum VP ikki veit - skriva so til vp@vp.fo


text:
Christian Hedegaard greiddi frá andligum virksemi í Danmark. Ruth Gaardlykke greiddi frá Teenstreet. Tóra við Keldu greiddi frá einari konsert við Lenu Mariu Klingvall, Suð og 17 sangarunum, sum verður leygarkvøldið 2. mai kl. 19.30 í Norðurlandahúsinum. Les meira
Vit hoyrdu frá Logos Hope vitjanini í Klaksvik. Elisabeth Mortensen greiddi frá legu á Zarepta fyri fólk við breki, sum verður frá 7. mai til 10 mai. Mariann Restorff greiddi frá hvussu tað var at hjálpa til umborð á Logos Hope, meðan skipið var í Føroyum. Les meira
Cornelia Nemes og Andrea Szakaly tosaðu um Jesus Revolution. Heine Lutzen tosaði um eina Gospel Cafe sum verður í Imanuel leygarkvøldið 25. apríl kl. 21.00. Eyðun Jacobsen greiddi frá Fjarðafestivalinum. Philip Rose frá Logos Hope vitjaði eisini í útvarpstovuni. Les meira
Gestir í sendingini í morgun vóru Mike Hey og Poul Jóhan Djurhuus. Mike er director ella stjóri umborð á Logos Hope. Hann lutaði vitnisburð sín við okkum og Poul Jóhan tolkaði. Les meira
Lindin sendi beinleiðis frá Gudstænastuni. Møtitalari var Major Njál Djurhuus. Regin Haraldsen og Oddbjørg Poulsen sungu. Fleiri kirkjur og samkomur í Tórshavn stóðu saman um hetta tiltak. Katólska Kirkjan, Adventista Kirkjan, Evangeliuhúsið, Filadelfia, Lívdin, Oasan, Fólkakirkjan og Frelsunarherurin. Les meira
í morgun var m.a. lisið úr Johannes kapittul 9. Seinni kom so Poul Færø við í sendingina. Les meira
Vit høvdu vitjan av Anitu Tausen og Ruth Gardlykke, sum søgdu frá um Teen-Street. Prát var eisini við 3 ung fólk og Bjartu og Trygva Petersen, sum virka umborð á Logos Hope. Les meira
Í sendingini “Leygarkvøld í Lindini” tann 18. apríl var John B. Hansen gestur. Í sendingini varð tosað um ein túr síðsta summar, har John var guide. Hann vísti okkum mylluna í Kunoy í funktión. Les meira
Sendingin í dag var um Logos Hope. Trygvi Petersen hevði ein rundferð við okkum umborð á skipinum. Eisini tosaðu vit við Andrew Berghamar og Karl Robert Vang sum eru leiðarar fyri OM í Føroyum og Danmark. Les meira


text:
Tá ið italski rannsóknarfarin Amerigo Vespucci sigldi fram við strondini í Suðurkaribiahavi í 1499, kallaði hann landið Venesuela, ið merkir Lítla Venezia. Húsini stóðu á steyrum, og tað minti hann um húsini og siglingarveitirnar í italska býnum Venezia í Italia. Í 300 ár var landið spanskt hjáland, men í 1811 gjørdist Venesuela frælst ríki. Stórur ójavni er í landinum: oljuvinnan gevur milliardir av sær, kortini búgva ógvuliga mong fólk í fátækrabýlingum í stórbýunum. Inni í landinum búgva indiánar, sum so at siga einki vita um nútíðarmentan okkara.
Í 400 ára søgu sínari hevur Caracas verið lítil býur, bygdur 900 m uppi í fjøllunum skamt frá Karibiastrondini. Tá ið olja varð funnin, bráðvaks fólkatalið úr fáum túsund upp í fleiri enn 4 milliónir. Nú er Caracas nýmótans býur við høgum húsum av stáli og glasi og góðum høvuðsvegakervi.
Nógva oljan, ið varð funnin í Maracaibovatni í 1917, hevði við sær, at Venesuela, ið hevði verið av fátækastu londum í Suðuramerika, gjørdist eitt hitt ríkasta í Suðuramerika. Oljukeldurnar í Maracaibovatni eru tær størstu, vit vita um, tá ið tær í Miðeystri eru frá; eisini eru oljukeldur og stór asfaltdíki við Orinocoá. Hóast alt ríkidømið eru mong fólk fátæk. Lítið er gjørt burtur úr at menna almennar tænastur, og landbúnaðurin gevur lítið av sær. Oljuprísfallið hevur elvt til búskaparliga afturgongd.
27 milliónir fólk búgva í Venesuela (2010), av teimum eru 8 milliónir yngri enn 15 ár. Mesta fólkið býr í býunum norðantil. Mongum teirra dámar væl norðuramerikanska undirhaldsmentan, t.d. at lurta eftir rokktónleiki og at spæla hornabólt (baseball), ein ítrótt, sum menn, ið komu hagar at arbeiða í oljuvinnuni, høvdu við sær.
Høgt uppi yvir býnum Mérida er heimsins hægsta kaðalbreyt. Hon flytur ferðafólk úr býnum og langt niðan til fjals, 4.765 m oman sjóvar. Ferðin varir stívan tíma, og ferðafólkini mega skifta breyt fýra ferðir.
Tey fáu upprunafólkini, sum enn eru eftir í Venesuela, halda til langt inni í landinum tætt við markið ímillum Brasil og Venesuela. Fjølmentastir eru yanomamo-indiánarnir, eini 17.000 fólk. Yanomamoar eru veiðimenn og savnarar. Teir veiða við bogum, ið eru tveir metrar langir. Ørvaoddarnir eru smurdir við eitri, gjørt úr plantum. Teir búgva í ovurstórum rundum sevsmáttum, nevndar yanos, sum teir byggja á einum ruddaðum bera í skóginum. Teir eru í vanda fyri at vera tyndir, bæði tí at skógarvinnufyritøkur og námsfyritøkur oyðileggja lendið teirra, og tí at teir eru ikki mótstøðuførir fyri sjúkum, t.d. meslingum.
Smátturnar eru gjørdar av tunnum plankum og klønum greinum og taktar við pálmabløðum. Í miðjuni er vanliga stórt tún. Eini 10-20 húski búgva í einari "yano", og hvørt teirra hevur sítt egna "býli".
Londini í hesum parti í Suðuramerika hava mark ímóti norðara og vestara parti í Brasil. Vestur ímóti Kyrrahavi eru Andesfjøll, sum ein bugur norðan úr Venesuela til Ekvador og Peru og haðan beint suður ígjøgnum Bolivia, Kili og Argentina. Inkaríkið var í Andesfjøllum, men í 1532 tóku spaniamenn ríkið og løgdu londini í Andesfjøllum undir seg. Í landnyrðingspartinum tóku Bretland, Frakland og Niðurlond sær hjálond. Øll londini í Suðuramerika uttan Franska Gujana eru nú fræls ríki, men tey hava mangar trupulleikar at dragast við. Tað, ið eyðkennir tey flestu, er, at har er ovurstórur munur á ríkum og fátækum, ovfólkaðir býir eru og ólógligur drøgghandil.
Í øldir hava ymisk súgdýrasløg verið lívsneyðug hjá fólki í Andesfjøllum. Ótamd dýr, sum t.d. guananeytini og vikunjan, og húsdýr, sum lama og alpakka, eru øll týdningarmikil, tí ullin og kjøtið av teimum eru góð. Vikunjuullin er mjúk og fín sum silki, og grova lamaullin hevur verið nýtt til teppi, klæði o.m.a.
Andesfjøll eru heimsins longsta fjallarøð. Summi fjøll eru 3.000 metrar og hægri. Quechuaindiánar hava í øldir hildið til høgt upp í Andesfjøllunum í Bolivia, Peru og Ekvador. Teir vóru búnaðarfólk, og bæði lendið og arbeiðið vórðu javnt býtt ímillum menn og konur. Nú eru mangir quechuaindiánar fluttir til býirnar at leita sær eftir arbeiði, men mangir ganga arbeiðsleysir. Nakrir eru enn eftir í fjøllunum og liva sum búnaðarfólk.
Tað er so lítið dyrkilendi í Andesfjøllum, at hvør jarðarskeki verður veltur. Nógvastaðni í líðunum laða bøndurnir bríkar, at teir kunnu nýta alt lendið, teir eiga. Sáað verður, sum veðurlagið er. Niðri á sløttum er lýtt og slavið, men hægri upp tú kemur, kaldari verður. Á háslættunum í Andesfjøllum er einasta frukt, ið veksur væl, epli. Á Boliviaháslættanum, Altiplano, verða epli velt, og dýr ganga á biti. Epli, hveiti og bygg verða dyrkað í kalda hálendinum. Sukurrør, kaffi, tubbak og mais vaksa væl, har temprað veðurlag er. Sukurrør, Bananir, kakao, bummull og rís vaksa væl ílýggja veðurlagnum niðri á láglendinum.
Angelfossur er hægsti fossur í heiminum. Jimmy Angel, flogskipari úr USA, fleyg ígjøgnum Venesuela at sóknast eftir einari á, hann einaferð hevði leitað eftir gulli í. Meðan hann fleyg, sá hann ein ógvuliga høgan foss, sum rennur niður í Churúná. Fossurin er 980 m høgur.
Í øldir hevur fólkið í hesum parti í heiminum tugt kokabløð, sum stimbrað, og sum stilla svongd. Nú á døgum verður kokain vunnið úr bløðnum, eitt ólógligt drøggevni, sum gravgangur er eftir, helst í Norðuramerika og Evropa. Kokarunnurin veksur í rakjørð og krevur lítla og onga røkt, sum matplantur. Eisini loysir seg nógv betur fíggjarliga at dyrka koka enn vanliga grøði. Tí verður nógv koka dyrkað, serliga í oydnum pørtum í Andesfjøllum. Tá ið kokain er vunnið burtur úr kokabløðnum, verður tað smuglað.
Í næstan øllum Suðuramerika er fólkið blandingur av niðursetufólki úr Evropa og indiánum. Men við Karibiahavsstrondina og í Karibia eru mangir nekarar. Teir eru ættaðir frá trælum, sum vórðu førdir hagar úr Afrika at arbeiða í sukurlundunum. Mangir teirra eru enn ímillum tey fátækastu í samfelagnum.
Víða hvar í regnskógunum í Venesuela daga fleiri enn 100 høg sandsteinsfjøll, nevnd tepuis, upp ímóti luftini, summi eru 1.000 m. Hesi fjøll vóru áður í fyrndini víður háslætti, sum regn og vindur í ótaldar øldir hava matað niður. Mong rár plantusløg og dýrasløg hava ment seg í hesum "horvnu heimum".
Øll lond í Suðuramerika hava kríggjast við grannalond síni um, hvussu landamørkini skuldu vera, og enn eru ikki allar marknatrætur loystar. Í kríggjunum ímillum Bolivia og Paraguai í 1930-árunum og ímillum Ekvador og Peru í 1940-árunum doyðu fleiri túsund fólk. Markið ímillum Bolivia og Peru gongur mitt tvørtur um Titicacavatn.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Caracas
Vídd: 912.050 km2
Fólkatal: 27.635.743
Alment mál:
spanskt
Átrúnaður:
kristindómur 98% aðrir 2%
Stýrsilag:
lýðveldi við forseta
Gjaldoyra: bolivar fuerte (VEF)


text:
Fríggjamorgunin, 21. september kl. 10.00 byrjar Vøggusangurin aftur.
Vøggusangur er ætlaður pinkubørnum 0-1 ár, og mennir bæði taluevni hjá barninum, og samskiftið millum barn og foreldur. Endamálið við Vøggusanginum er sostatt á ein stillan og friðsaman hátt at stimulera sansirnar hjá barninum við sangi, litum og ljóðum.
Pinkubørnini liggja á litaðum teppum, vit heilsa hvørjum øðrum góðan morgun við sangi og klokkuspæli, syngja barnasangir og gera rørðslur til, m.a. har vit vagga í teppi, blása bløðrur osv, og vit spæla á klaver.
Vilt tú vita meir, kanst tú senda eina umbøn um at koma við í bólkin á Facebook “Vøggusangur í Christianskirkjuni 2018/2019” (Bólkurin er bert fyri pinkubarnaforeldur).
Aftaná Vøggusangin er ein góður drekkamuður/morgunmatur í kirkjukjallaranum.
FRÍGGJAMORGUNIN, 21. SEPTEMBER KL. 10.00 – HJARTALIGA VÆLKOMIN TIL VØGGUSANG Í CHRISTIANSKIRKJUNI.


text:
Myndir: Rescue Lív og HDMS Vædderen hava havt venjing
Myndir17-07-2018 - 18:12 - Jóanis Nielsen
Í síðstu viku høvdu verjuskipið Vædderen og Rescue Lív eina venjing eystan fyri Nólsoy. Vædderen hevði havt eina spreinging umborð og boð vóru send eftir rescue Lív, Manning fór frá Lív umborð á Vædderen og har vóru fólk sum vóru komin sera illa til skaðis, uppgávan bleiv nú at gera lívbjarandi fyrstuhjálp til tey skøddu.
Ímeðan tey skøddu blivu gjørd klár til flytan, fekk Rescue Lív boð um at fara at leita saman við Vædderen eftir einum persóni sum var dottin á sjógv, tað bleiv eitt leiti mynstur gjørt og so fóru bæði skipini undir tað venjingina, leggjast kann aftur at at atl samskiftið var á enskum málið, hetta so at manningin til eina og hvørja tíð er klár uppá at fara til útlensk skip at hjálpa.
Venjingin gekk sera væl og er avgjørt at hetta verður gjørt aftur. Takk til Artisk Komando og HDMS Vædderen fyri eina sera góða og harða venjing.
Tíðindaskriv frá Rescue Lív.


text:
Molly Malone, Dirty Old Town, The Wild Rover, Whiskey In The Jar og The Rare Auld Times.
Írsku fólkasangirnir eru heimskendir, og ikki minst hevur bólkurin The Dubliners verið við til at spreiða sangirnar út um heimin.
Eftir at The Dubliners, sum vóru virknir í 50 ár, góvust av spæla live í 2012, gjørdu tveir av tónleikarunum nýggjan bólk, sum skuldu føra arvin víðari.
The Dublin Legends vóru veruleiki, og teir hava síðani ferðast kring Europa og spælt teir góðu, gomlu fólkasangirnar við nýggjari orku og fingið framúr ummæli.
Nú koma The Dublin Legends á Summar Festivalin at geva føroyingum eitt ógloymandi kvøld við øllum teimum størstu írsku fólkasangunum.
Tónleikararnir í The Dublin Legends eru Sean Cannon, Eamonn Campbell, Gerry O’Connor og Paul Watchorn. Teir hava allir verið týðandi partur av írska fólkatónleikinum í eitt langt tíðarskeið.
Sean Cannon og Eamonn Campbell spældu í næstan 30 ár við The Dubliners, og Gerry O’Connor var eisini við í bólkinum, tá ið teir høvdu sína tiltiknu 50 ára konsertferð í 2012. Tá ið stovnarin av The Dubliners “Banjo” Barney McKenna doyði sama ár, valdu hinir tónleikararnir í bólkinum at gevast at spæla undir navninum The Dubliners – bólkurin varð pensjóneraður.
Sean, Eamon og Gerry høvdu hug at halda fram við konsertframførslunum, og nú føra teir arvin víðari við The Dublin Legends.


text:
Friday, March 20, 2015
Fagna lívinum við bláum neglalakki
21. mars er altjóða Down syndrom dagur, og eg eri vís í, at ongantíð fyrr hava vit havt størri tørv á at varpa ljós á rættin til lívið enn júst nú.
Í sendingini “Orsaka, vit eru eisini her!” á TV2 verður sagt, at børn er eitt tað dýrabarasta vit eiga, men børnini, sum ikki eru fullkomin velja vit ofra frá, um vit hava møguleikan. Tað er serliga børn við Down syndrom, vit velja frá. Í sendingini møta vit Mariu, sum sigur í byrjanini: “Vit eru ein doyggjandi rasa, men vit eru her enn. So kom og hygg!” Síðani fer hon at flenna...
Við einum partvísum ella heilum eyka 21inda kromosomi veksur kroppurin øðrvísi og seinni, andlitið fær serstøk eyðkenni, og annað eyðkenni er eisini menningartarn. Ja, ljóðar møtimikið, men eg kenni onga familju við einum barni við hesi avbjóðing, sum sigur, at barnið er óynskt. Heldur er barnið við lívsgleði síni ein sólstrála inn í familjuna.
Øll hesi, eins og vit onnur, gera alt fyri at fáa eitt gott lív við tí, sum vit hava. Soleiðis fagna vit lívinum, ikki tí at vit fingu júst tað, vit ynsktu okkum, men heldur, at vit lærdu okkum at síggja støðuna, sum hon er, og har vit heldur síggja møguleikar, enn forðingar.
Hóast fødd inn í ein litríkan heim, har vit siga, at vit skulu góðtaka hvønn annan, júst sum vit eru, so skal lítið til, so sansar at. Øll skulu helst passa inn í kassan, vit kalla NORMAL. Í litríka heimin skulu øll helst hava tvey bein, tveir armar, tvey oyru, tvey eygu, og tað, sum annars er normalt, og nú eru vit íðin farin at telja kromosom.
Tá ið tosað verður um at eydnast og um at gerast kendur, so sigur Maria: “Grundleggjandi vilja vit fegin, at onnur tosa við okkum, og at vit eru javnstillað... grundleggjandi haldi eg bara, at eg fegin vil vera sædd av øðrum.”
Foreldur ynskja sær ikki eitt barn, sum ber brek. Á gleðina, sum nýfødda barnið gevur, kastar sorgin av óvæntaðu støðuni líkasum ein skugga – serliga við ósvaraðum spurningum. Men í ríkiligt mát síggja vit í gerandisdegnum, at menniskju eru brynjað við einastandandi eginleikanum at vaksa við uppgávuni – og tað gera bæði vaksin og børn í røttum umstøðum.
Anette B. Arentsen, sum hevur skrivað bókina ”Kan prinsesser have Downs syndrom”, er mamma Sofie. Hon sigur nakað soleiðis: “Vit halda ofta, at vit fáa tað, sum vit ynskja okkum. Men onkuntíð er tað bara okkurt, sum er størri enn vit, sum velur fyri okkum. Hvør ein lætti at gerast greiður yvir, at Sofie var og er ein ovurstór gáva til okkum frá onkrum. Vit takka!
Gleði meg til í morgin á altjóða Down syndrom degi og við bláum neglalakki at fagna litríka lívinum.
Subscribe to: Post Comments (Atom)


text:
Gott nýggjár – FaroeSoccer anir enn
Ongin orsøk at stúra fyri tøgnini á FaroeSoccer, vit eru her enn :-)
Í samrøðu við Sosialin í 2007 greiddi Marni Mortensen vegna FaroeSoccer fyrstu ferð alment frá um verkætlanina og endamálið við henni – umframt hvørji tey fyrstu málini vóru, m.a. at innlesa allar dystir í ovastu deildunum aftur til 1992. Í dag má sigast, at fyrsta endamálið er rokkið – og væl tað, tíbetur. Í dag var helst trupult at ímynda sær, at hagtølini á FaroeSoccer ikki vóru tøk á netinum – áðrenn 2010 var at kalla einki at fara eftir nakrastaðni!
Síðani FaroeSoccer kom á netið í 2010 – longu 8 ár síðani(!) – og gjørdist ein partur av gerandisdegnum í føroyska fótbóltsheiminum, billa vit okkum inn, at FaroeSoccer hevur verið ein týdningarmikil viðleikari á fleiri frontum, og tað var sjálvsagt eisini ætlanin frá byrjan – ikki minst sum ein álítandi kelda.
Men hóast FaroeSoccer er komið langt síðani byrjanina – omanfyri 18.000 dystir eru nú í dátugrunninum – so er verri enn so komið á mál, um nakað endaligt mál yvirhøvur kann sigast at vera. Vit hava nógv hugskot, sum kunnu menna FaroeSoccer enn meira upp á fleiri mátar, men tað mesta bíðar vegna tvørrandi tíð og pengar til forriting. Vit HAVA tó ítøkiligar ætlanir um at geva FaroeSoccer eina “yvirháling” til nýggja kappingarárið uttan tó at fara í smálutir við nøkrum. Lukkast hetta, hava brúkarar okkara veruliga nakað at gleða seg til!
FaroeSoccer var ongantíð ætlað sum nøkur tíðindasíða, tað snýr seg fyrst og fremst um skráseting, orkan og tíðin er ikki til stórt meira. Verður møguleiki seinni at menna tíðindapartin onkursvegna, so er tað gleðiligt, men í løtuni er tað ikki nøkur raðfesting.
Veturin hjá FaroeSoccer verður oftast brúktur til at “kobla úr” og samla megi aftur og fyrireika komandi kappingarár, samstundis sum kanningararbeiði viðvíkjandi eldru tíðini alla tíðina er í gongd. Hetta seinasta er eisini tíðarkevjandi og sæst ikki so væl aftur á heimasíðuni – men tað skal gerast, og eingin annar fer at gera tað!
Líka síðani FaroeSoccer var í úmbúna, hevur Fótbóltssambandið verið ein góður og týdningarmikil samstarvsfelagi, og hóast FSF fekk sína egnu skrásetingarskipan (Comet) seinasta kappingarár, so hevur viljin til samstarv og at stuðla framvegis verið til staðar, tí partarnir báðir hava ikki júst somu endamál við skrásetingini. FSF virðismetir serliga eldru hagtølini og hagtølini um øll landslið okkara, alt tilfar, sum er ringt ella ómøguligt at finna aðrastaðni, og enn verri i eini handavend. Sum skilst fer FSF aftur at stuðla FaroeSoccer eitt sindur fíggjarliga í ár, og tað eru vit takksamir fyri, tí verkætlanin er framvegis tíðarkrevjandi og hevur útreiðslur við sær.
Vit gleða okkum sum øll onnur til nýggja kappingarárið – vit spæla saman!


text:
Birita Poulsen
Birita Poulsen er búsitandi í Berlin, har hon lærir á Hochschule für Musik Hanns Eisler, eitt av fremstu konservatoriunum í Evropa. Birita Poulsen hevur millum annað framført fyri kongafamiljuni á Christiansborg, hon hevur vunnið 2. virðisløn í Stella Polaris kappingini, og í 2017 varð Sanglegatið til minnis um Sonnu Dahl Waagstein latið henni.
Framførslur:
2017
Solokonsert saman við Mattias Kapnas, Norðurlandahúsið
2016
Framført fyri kongafamiljuni á Christiansborg
Framført fyri Margretu drotning í Listasavninum á Sandi
Solokonsert saman við Mattias Kapnas, Listasavnið á Sandi
2014/15
Ólavsøkukonsert í Havnar Kirkju, saman við Ernst Sondum Dalsgarð
2014
Framført við Føroya Symfoniorkestur
Kappingar:
2017
3. Virðisløn, Stella Polaris
2015
2. Virðisløn, Stella Polaris
2014
4. Virðisløn, Stella Polaris
Heiðurslønir/legat:
2017
Sanglegatið til minnis um Sonnu Dahl Waagstein (Tórshavnar Kommuna)


text:
Orð og lag: Holgar Jacobsen
Eg sá ljós ið eg kendi
var myrkur mítt dult.
Kendi farra av fjálga á nátt.
Kom eitt rensl inn av eydnu
sum meg streyk eymt á kinn.
Sá nú lívið í vármildum lag
Var hettar lívið eg kendi so dátt
her var eg nú á ljósari nátt
Koma streymar av angist
er mín samviska feld.
Trína skuggar av tølandi mátt.
Var tað fløgin av kenslum
í so hart ryktu í.
Sá eg lívið ein heystkaldan dag
Var hettar lívið eg kendi so dátt
her var eg nú á myrkari nátt
Er ein floymur av tárum
væta sálanar kvøl.
Lít nú hægri hvat er framman stavn.
Torskild leiðin man liggja
men hon førir teg fram.
Sjótt ferð vetur og kreppan er av
Er hettar lívið eg elskaði so
vetursnætur og vón framman stavn


text:
Orð: Poul F. Joensen
Lag: Hin tíðin, ið rann
1. Í øldir var fjøldin í vanda og neyð
og livdi í kúgandi korum,
tó maður og kona og børn fyri breyð
hart slitu, so illani lønt vóru tey,
at ovlítið var ofta á borðum.
2. Ei stundir tey fingu at royna sín mátt,
í sakni mong evnarík doyðu;
í smáttum, í kloddum, við herjandi sótt,
tey livdu sum djórið á fávitsku nátt,
lagnan tunga mangt lív legði oyðið.
3. Men hugsjónamenn birtu stríðið um lond,
og fjøldina vaktu úr dúri;
brátt javnaðarneistin varð brimandi bál,
sum lýsti um heim, so hvør trælkaða sál
var sum fuglurin, sloppin úr búri.
4. Og virkismenn vunnu sigur um lond,
og fólkið seg loysti úr bondum.
Nú frælsissól lýsir frá fjalli til strond;
hin kúgaða fjøldin tók róður í hond,
og hon stýrir nú ríkjum og londum.
5. Nú lýsir á landi hjá fólkinum her,
og verkamenn landslógir skriva;
og Føroya Arbeiðarafelag, tað ger
virkismenn sterkar, og grundarlag er.
Og so leingi skal felagið liva!


text:
-
12 dage ago |
Breddin, Tiltøk |
Oyvør |
0
Hendan veturin fara vit at hava eina áhugaverda røð av 3 filosofiskum kvøldum á bókasavninum. Jógvan D. Hansen, lærari í heimspeki, fer at hava uppleg um ávís evni, ið eru...
Les meiri »
-
15 dage ago |
Breddin, Tiltøk |
Oyvør |
0
Týsdagin 9. oktober kl. 16.30 fara vit aftur at lurta eftir søgu á bókasavninum. Hesaferð verður tað bókin hjá Melinda Long, ið verður lisin upp – Tá eg var sjórænari....
Les meiri »
-
15 dage ago |
Breddin, Tiltøk |
Oyvør |
0
hósdagin 6. november kl. 19 fara vit at møtast á bókasavninum í Tofta skúla. Tá fara vit at tosa um hesar bøkurnar: - Eru koparrør í himmiríki. yrkingar – Katrin...
Les meiri »
-
38 dage ago |
Tiltøk |
Oyvør |
0
Hóskvøldið 4. oktober kl. 19 fer Malan Marnersdóttir at hava ein sera áhugaverdan fyrilestur um kyn í føroyskum bókmentum. Samstundis er hetta kvøldið farskot til lesiringin í...
Les meiri »
-
39 dage ago |
Tiltøk |
Oyvør |
0
Mikudagin 26. sep. fara vit aftur at lurta eftir søgu á bókasavninum. Kom forbí við børnunum kl. 16.30 tá vit fara at hoyra søguna hjá Hans de Beer um lítlu fittu hvítabjørnina...
Les meiri »
-
40 dage ago |
Tiltøk, Tíðindi |
Oyvør |
0
Vísindavøkan fer aftur á ferð í ár. Hetta verður í tíðarskeiðnum 17. til 26. september. Talan verður um fimm tiltøk kring landið, sum eru skipað eftir sama leisti.Á hvørjum...
Les meiri »
-
42 dage ago |
Tiltøk |
Oyvør |
0
Týsdagin 11. september kl. 16.30 var upplestur á bókasavninum. Bárður Højgaard læs 3 søgur um stuttliga Álv Ákason hjá Gunilla Bergström. Tað var eitt sera væleydnað tiltak,...
Les meiri »
-
61 dage ago |
Tiltøk |
Oyvør |
0
Sera áhugaverd kvartett verður at hoyra á bókasavninum hóskvøldið 23. august. Lutz Gerlach (piano), Ulrike Mai (piano), Thomas Loefke (celtic harp) og Angelika Nielsen (violin) fara...
Les meiri »
-
196 dage ago |
Tiltøk |
Oyvør |
0
Til næsta lesiring fara vit at lesa: Veingjaða myrkrið hjá William Heinesen – myndprýtt hevur Edward Fuglø. Nóatún hjá William Heinesen Heimurin, ið var hjá Stefan Zweig...
Les meiri »
-
197 dage ago |
Tiltøk, Tíðindi |
Oyvør |
0
Teknikapping á Bókasavninum við Løkin So eru vinnararnir funnir! Evnið í ár var: “Hvussu sær tín nykur út” Nógvar góðar tekningar komu inn, og 4 skaraðu framúr....
Les meiri »


text:
Ávaring, hetta virkar sum tað reina hokus-pokus fyri meg: Amerikanski tannlæknin Anil Makkar pástendur, at tú her og nú kanst verða sterkari, liðiligari og hava betri kroppstøðu og balansu, umframt at stressa minni og tola meira pínu, við bara at umganga at bíta tennirnar heilt saman. Søguligu dømini eru rómverskir soldátar og hermenn undir amerikanska borgarakrígnum, sum bitu í leður ella eina byrsukúlu, tá ið teir skuldu tola pínu. Ítróttardømið er Michael Jordan sum altíð stakk tunguna út millum tennirnar tá ið hann ‘dunkaði’, og 100 metra rennarar sum slappa av í andlitinum tá ið teir sprinta. Og í NY Times verður ein motionistur kallaður Dena Gardner endurgivin fyri at siga, at hon fór frá at renna ein amerikanskan míl uppá 10 minuttir til bara 8 minuttir, einans við at brúka ein ‘tannbeskyttara’ frá Under Armour.
Tað hevur møguliga okkurt við stress-hormoninum Cortisol at gera… at vit eru ‘hard-kotað’ til at bíta tennirnar saman tá ið vit stríðast, og at hendan fastlæsing av kjálkabeinunum ávirkar tað teir kalla “the temporomandibular joint”, sum so aftur setur eyka framleiðslu av stress-hormonum í gongd. Um vit umganga at tennirnar bítast heilt saman, so verður hendan framleiðsla ikki heilt so stór, at hon er til beinleiðis ampa fyri ítróttaravrikið. Og harvið fáa vit betri úrslit, siga tey.
Men sum tit kunnu lesa bæði á Kast-A-Way-Blog, á Sweat Science og á The Globe And Mail, so er granskingin eitt sindur ‘dodgy’, við tað at tey typiskt kannaðu bara fólk við og uttan mundstykki, og harvið ikki umgingu møguliga ‘placebo-effekt’ (við tað at tey sum royndu uttan jú í øllum førum vistu, at tey ikki fingu nakað sum gjørdi tey betri enn vant). Í eini aðrari kanning yvirtulkaðu tey úrslitini, og tann mest ordiliga kanning varð sponsorerað av Makkar sjálvum, sum selur hesi mundstykki fyri 600-2000 dollarar.
Men líka mikið – Fólk pástanda at tú kanst fáa 17% meira styrki og byggja upp 25% minni mjólkasýru í venjing, um tú brúkar hesi serligu mundstykki. Shaquille O’Neal er ein av kundunum hjá Makkar, og har er eisini onkur kanadiskur topp-svimjari kallaður Rory Walker. Eg veit ikki um tað er tað vert at fara at keypa sær eitt so dýrt mundstykki… men kanska man kundi gjørt nakrar royndir, bara við hjálp av einum vanligum, bíligum, tannbeskyttara 🙂


text:
Ítróttarhøllin í Runavík verður leygarkvøldið 14. apríl kl. 20:00 karmur um eina rimmar konsert við Kristinu Bærendsen.
Kristina hevur seinastu árini turnerað nógv við Halli Joensen, bæði her á landi og uttanlands. Áhoyrarirnir kunnu tí gleða seg til eina sangarinnu í góðum formi.
Tónleikarirnir Kristina hevur aftanfyri seg, eru:
Beddi Hansen - guitar
David Simonsen - bass
Petur Hans Niclasen - el''guitar
John Mortensen - tangentar og kór
Jasmin Jovanovic - trummur
Nita Højgaard - kór
Kristina fer, millum annað, at frumframføra tvey spildurnýggj løg, sum hon hevur gjørt bæði orð og lag til.
Áðrenn Kristina trínir á pall, verður bólkurin ''Three'' at hoyra, sum er mannaður av trimum ungum talentfullum harrum úr høvuðstaðnum, og teir eru Ólavur á Váli Olsen, Dánial Lindenskov og Finnur Carlsen.
Í steðginum verður ein fjøldbroytt mótasýning við mótahandlinum ''JUNGLE'' í Saltangará.